Gauzatu ez diren hitzak

Christiane Taubira Frantziako Justizia ministroak dimititu egin du. Esperantza zenbait sortu zituen, baina azkenean egin lanaren balorapenari begira desilusioa da nagusi eragile askoren artean

Ekhi Erremundegi Beloki – Nora Arbelbide Lete

Ez zuen lehen desadostasuna Christiane Taubira Frantziako Justizia ministroak (1952, Cayenne, Guyana), ordezkatzen zuen gobernuarekiko. Baina aldi honetan dimisioa eman du: «Batzuetan erresistentzia joatea da», azaldu zuen atzo dimisioa iragartzeko idatzi txioan. Nazionalitate bikoitzeko herritarrei Frantziakoa kentzeko gobernuak duen proiektua «desadostasun nagusi» duela gaineratu zuen, eman prentsaurrekoan.

Dimisioaren egun berean aurkeztu zuen, hain zuzen, herritartasunari lotu konstituzioa aldatzeko legea Manuel Valls Frantziako lehen ministroak. Testuak ez du zehazki izendatzen nazionalitate bikoitzeko herritarrik. «Pertsonak» ditu aipatzen. Pertsona horri «kenduko zaio Frantziako nazionalitatea, edo horri lotu eskubideak, nazioaren biziari larriki kalte egiten dioten delitu eta krimenengatik kondenatua bada». Eskubideak, hau da, bozkatzeko eskubidea edo beste, delituei zabaltzen dutena, beraz.

2012tik zen Justizia ministro Taubira. Hollande Frantziako presidente bozkatua izan eta osatu lehen gobernutik. Aitzin, kasik 20 urtez izana da Guyanako diputatu, 1993tik 2012ra. 41 urte zela aurkeztu zen lehen aldiz, eta orduan zuela lehen aldiz bozkatu ere azaldua izana du geroztik, lehen aldiz eta bere buruarentzat. 70eko hamarkada bukaeran Guyanaren deskolonizazioaren aldeko mugimenduan parte hartu zuen. Geroztik, Guyanako Walwari alderdia sortua du. Ibilbide politiko luze bezain aniztuna izan du. Horren adibidetzat, horra beste bi datu: 2002an Frantziako presidentetzarako hautagai aurkeztu zen ezkerreko alderdi erradikalaren etiketarekin. 2008an, berriz, Nicolas Sarkozy presidente zela, haren kargupean misio bat onartu zuen.

ERREFORMA PENALA

Herren jaiotako erreforma

Taubirak eraman erreforma nagusia erreforma penalarena izan du, 2014an. Urte bat eta erdi berantago, erreformak Baionako auzitegira ez duela hobekuntzarik ekarri segurtatu du Sebastien Binet Baionako abokatuak. Poztu da delituak errepikatzen dituztenentzako gutxieneko zigorrak ezabatu izana, baina, haatik, damutu da erreformak sortu «zigor murriztua» erdibidean gelditu izana. Presondegira bidali beharrean, delitugileak ez dezan berriz deliturik egin sustatzeko debeku batzuk eta betebehar batzuk ezartzea zen zigor berri horren ideia, gizarteratzen laguntzeko. «Iraultza» gisa aurkeztu zena. Baionan horrelako zigor izugarri gutxi jartzen direla dio Binetek. Pertsonalki bi ditu gogoan. Delitu orori aplikatu ahal balitz agian eraginkorrago litzatekeela deritzo. Hori egitekoa zen, 2017tik. Baina Binetek ez du pentsatzen gauzatuko denik, 2017an presidentetzarako hauteskundeak direnetz. «Justizia instituzioak segitzen du ahantzia izaten. Magistratuek beren arkatz propioak ekarri behar dituzte lanera», horrela laburbiltzen du egoera Binetk. Nahiz eta Taubirak defendatu duen justiziaren aurrekontuak goititu izana, egunerokoan Baionakoak «zailtasun ekonomiko larriak» dituela berretsi du Binetek. Presoen kopuruak ere segitzen duela goregi damutzen da abokatua. Taubira engaiatu zela presoei ziega indibidualen eskubidea bermatzera, azkenean gibelarazi du eskubide horren obratzea. Presondegiak beteegiak direla seinale, Binetek beti. Taubirak atzeratu du baita adin gutxituen justiziaren erreforma, hau ere hitzemana alta. «Justizia horri hezkuntza helburu bat» ematea zuen xede. Taubira «hitzetan da, eta ez ekintzetan», borobildu du Binetek.

HIZKUNTZA GUTXITUEN EUROITUNA

Frantziako Gobernuaren «itxurakeriaren aktore»

2012an Frantziako presidente izateko hautagai zela François Hollandek hartu zuen engaiamenduetako bat zen Hizkuntza Gutxituen Europako Ituna berres- tea. Christiane Taubirak aurkeztu zuen, joan den uztailaren 31n, Euroituna berretsi ahal izateko konstituzio lege proposamena. Aitzina eginez gero, Euroituneko 98 proposamenetatik 39 onartuko zituen Frantziak. Baina Senatuan eztabaida gibelera botatzeko mozioa onartu ondotik, bertan behera gelditu zen berrespena.

Hur Gorostiaga Seaskako zuzendari eta Euskal Konfederazioko kideak argi du «hauteskundeei begirako ekimen bat baizik» ez zela izan. Biziki kritiko mintzatu da Justizia ministro ohiaren kontra: «Taubiraren bilana fite egina da, ez baitu deus egin hizkuntzen alde, ez bada alderdi sozialistaren itxurakeriaren aktore bat gehiago izan dela». Salatu du ezezkoa jaso ondotik ez zuela neholako iniziatibarik hartu, eta berriki alderdi sozialistaren trikimailu baten ondotik, Paul Molac diputatu bretainiarraren lege proposamena gibelera bota dutenean ere, isilik gelditu dela. Gorostiagak aitortu du ez dutela sekula esperantza gehiegirik izan Taubirarekiko: «Anitzetan aipatu izan da ikuspuntu irekia duela Frantziaren menpe diren populu zapalduen aldarrikapenei begira. Egia erran, momentu batean harritu gintuen: orain arte, Hezkuntza eta Kultura ministroak izan dira hizkuntzaren gaia eraman dutenak, Justiziakoak bere gain hartu zuenean kuriositatea sortu zigun. Baina, funtsean, bere irudia erabili zuten ?kreola mintzo du? sinesgarritasuna emateko arrunt elektorala zen gobernuaren ekimen bati. Beste ministro anitz bezala, pasatu da, eta ez du ezer egin».

Euskalgintzak errana du Euroitunaren testua zaharkitua dela, eta zinezko aitzinamendu bat izateko Frantziako Gobernuaren lege proiektu bat beharrezkoa dela. Taubiraren lekua hartuko duen Jean Jacques Urvoas hizkuntza gutxituen alde agertu izan da. 2008an, lege proposamena ere egin zuen. «Bere buruarekin logikoa eta kontsekuentea bada, lege proiektu bat beharko genuke laster Frantziako Asanblean», Gorostiagaren arabera: «Baina, maleruski, gobernu honek azken urteetan egindako antzerkiaren aktore bat gehiago baizik ez dela izanen pentsa dezakegu. Ez dugu bereganako esperantzarik, aldarrikapenak bakarrik».

SEXU BEREKOEN EZKONTZA

Lege osoaren faltan, duintasuna

Sexu berekoen ezkontza ahalbidetu izanak Frantzia kontserbadorearen erasoen jopuntu bilakatu zuen Taubira; ikono bat. Mota guzietako irain sexista eta arrazistak pairatu zituen; eskuin muturreko Minute aldizkariak zimino batekin parekatu zuen aldizkariko azalean. LGBT mugimenduak beti kritikatu izan du legea ez zela bururaino eramana izan eta salatu, medikuntza bidez lagundu haur sortzeak ez baimendu izana. Hala ere, Beñat Gachen Les Bascos elkarteko presidentea esker oneko agertu da: «Mundu guzia guri irainka ari zen bitartean, Hollandek berak auzapezei ‘kontzientzia askatasunez’ aritzea baimentzen zienean, defendatu eta duintasuna eman zigun». Gachenek argi du aldarrikatzen segituko dutela, baina presidentetza hauteskundeentzat urte eta erdi falta dela, Gobernu sozialistan ez du gehiago esperantzarik.


Elizondon izandako Piriniar behien erakustaldiaz Gederna garalurreko teknikariarekin mintzo.


"Askapen nazionalerako mugimendua irmoagoa egiteko unea da hau"

Alderdia zatituta dagoela dioten zurrumurruak ukatu ditu Al Fatako diputatuak


"Negozien erreleboa" jardunaldiari buruz, Cederna Garalurreko teknikaria den Marian Zestaurekin, solastu gara.


Pirinioetara irteera egingo dute Oargikoek asteburuan

Datorren asteburuan Pica d´Estats (3.143m) mendira irteera egingo dute Oargi mendi elkartekoek.

Ostiralean, arratsaldez irtengo dira Tolosatik, eta bidean afaldu eta gero, Salardun herri frantziarreko aterpe batean egingo dute lo. Larunbatean, berriz, goizeko 05:00etan jeikiko dira, ordu beteko bidaiaren ondoren Areu-ra iristeko. Valferrerako aterpetxeraino igoko dira, eta hemendik bospasei orduko igoera egingo dute, eta jeitsi ondoren kataluniako Sort herrira joango dira autoz, gaua pasatzera. Igandean, egun librea izango dute atseden hartzeko, Tolosara itzuli aurretik.

Izena eman nahi duenak info@oargi.org helbidera idatzi edo 688 69 86 42-ra dei dezake.


San Prudentzioko Lagunek Lizarrako Foruen inguruko hitzaldia antolatu dute larunbaterako

Uztailaren 27rako, larunbaterako, Lizarrako Foruen inguruan hitzaldia antolatu dute Getariako San Prudentzioko Lagunek. Xabier Irujo Nevadako Unibertsitateko zuzendaria ariko da hizlari, 19:30etik aurrera, San Prudentzio auzoko ermitan. Segidan, Eñaut Elorrieta musikariak kantaldi labur bat eskainiko du. Saio horren ondoren xeixia egongo dela adierazi dute antolatzaileek, saioa mokadutxo bat eginez amaitzeko.

Antolatzaileek adierazi dutenez, Lizarrako Forua Zuzenbide Piriniarreko idatziz jarri zen lehenengo foruetako bat da. “Foru horretan aurkitzen ditugu euskal zuzenbide historikoaren zenbait oinarri, besteak beste, gutxiengo sozialen babesa eta asanblearismoa”, azaldu dute.


‘Requiem’a Joan Bataiatzailea Parrokian

TOLOSAKO orfeoia Hernanira eto-rri zen joan den igandean, Mozarten requiem obra famatua ezagutaraztera. Emanaldia Joan Batailatzailea Parrokian izan zen eta jende asko bertaratu zen kontzertua entzutera. Zuzendaritza lanetan aritu zen Ignacio Ruiz de Alegria. Tolosako Orfeoiari lagundu zioten Concerto orkestak, Borja Rubiños organulariak eta hainbat bakarlarik. Mozarten Requiem-a konposizio erlijosoetan inoiz egin den obrarik garrantzitsuena dela diote adituek, eta igandeko emanaldia eszenatoki paregabean egin zen, entzuleen atseginerako


Olhain Ikastola

Jende ainitz ibili zen joan den martxoaren 10ean Olhain ikastolako ate idekietan eta Kattin Bergara lehendakariak eskertu egin zituen langile eta ikasleen izenean. Historia pixkat bat kontatze aldera, Olhain ikastola, 1977an antolatu zen garaian ama eskola zen bakarrik, zazpi haurrekin. 27 urte berantago, borroka luze baten ondotik, CM2raino joaten ahal da Sarako ikastolan. Haur kopuruak emendatze handi bat ezagutu du, gaur egun 80 ikasle baitira. Ekiparen aldetik badugu irakasleeta Marie-Jo Berruet, Maiana Mendiboure, Bixente Etxegarai, Xantal Maia, Laurence Lafitte; kasu emaileetan Karmen Ondicola, Bittori Etxeberri, Andoni Garbizu; Integrazio Batzordetik Saroia Galarraga eta AVS-ak Iraun Zabaleta eta Joana Guerendiain.


La vox de 7 Sois taldeak zabalduko du bihar folk jaialdia Sopelan

Irailaren 2, 3 eta 4ean Sete Sois Sete Luas Folk Jaialdia egingo dute Sopelan. Hitzordua gaueko hamarretan jarri dute (azken saioa izan ezik, 20:00etan izango baita) tokiko Udaletxeko plazan. Hala ere, euria egingo balu, ekitaldiak Kurtzio Kultur Etxera aldatuko dituztela jakinarazi dute udal iturriek. Bihar, ostiralarekin, La vox de 7 Sois (Mediterraneoa) taldea arituko da. Hurrengo egunean, berriz, Siziliako Mario Incundine izango da. Azkenik, hilaren 4an, igandea, Piccola Banda Icona (Sizilia, Italia) taldeak emango dio amaiera jaialdiari. Argazkian, La vox de 7 Sois folk taldea / © Sete Sois Sete Luas.


Eraso sexisten aurka protokoloa argitaratu du Gazte Asanbladak

Astigarragako Gazte Asanbladak, txotx denboraldirako, eraso sexisten aurka protokoloa jarri du martxan. Astigarragako sagardo denboraldian martxan jarritako lehen protokoloa da hau; izan ere, Astigarragako «Gazte Asanbladako kideak gero eta kontzientziatuago gaude denboraldiak sortzen dituen arazoez».

Gazte Asanbladan argi daukate kalea, gaua eta eguna, sagardo denboraldian ere, guztion gozamenerako direla. Eta horren aurrean «ez izan konplize! aurre egin erasotzaileei!» aldarrikatzen dute.

«Droga hartzeak ez du inolako erasorik justifikatzen» diote Gazte Asanbladatik. «Mozkorra bazaude ere, ez onartu inolako erasorik. Baboso nazkagarri bat izatea ez da ligatzea, erasotzea baizik! gogoratu! erasotua babestea da garrantzitsuena!».

Gazte Asanbladaren helburua «ez da sagardo denboraldiaren aurka egitea, baizik eta sortzen diren arazoei aurre egin eta, jarrera arduratsu baten bidez, denok gustura egotea».

Zer egin eraso batean? eta ustezko eraso batean?

1. Jo emakumearengana eta galdetu ea laguntzarik behar duen .

2. Laguntzarik behar badu, identifikatu erasotzailea.

3. Erasotzailea tabernatik atera eta erasotua bertako leku seguru batera eraman (erasotzailearengandik urrun).

4. Erasotuari 112ra deitzeko eskaini. Tabernako langileei egoeraren berri eman.

5. Erabakia deitzea izan bada, ondo legoke zuk ere zer gertatu den azaltzea telefonoaren beste aldean dagoenari.

6. Ez joan erasotua seguru eta lasai sentitu arte; harekin geratu. yy


Maskaren derrigorrezko erabilera, normaltasun berrirako bidesaria

Koronabirusaren pandemiaren ondorioz ezarritako alarma egoera amaitu eta normaltasun berria iristen denerako araudia onartu zuen Espainiako Gobernuko Ministro Kontseiluak, atzo goizean. Orain, Kongresuak berretsi beharko du, eta Estatuko Aldizkari Ofizialean argitaratu bezain pronto jarri ahal izango da indarrean. Kongresuaren bozketarako EAJ eta Ciudadanos alderdien baiezkoa adostu du dagoeneko Sanchezen exekutiboak, eta ez dirudi arazoak izango direnik testuaren onarpenerako.

Dena ondo bidean, alarma egoera arintzeko hirugarren fasearen amaieran hasiko da aplikatzen normaltasun berrirako dekretua, hau da, ekainaren 22an. Egun horretatik aurrera, gainera, estatu osoan zehar mugitzea libre izango da.

Autonomia erkidegoekin adostutako Errege-Dekretu Lege horrek ez du iraungipen datarik izango, eta Salvador Illa Osasun ministroak atzoko Ministro Kontseiluaren amaieran egin zuen agerraldian jakitera eman zuenez, «birusa behin betiko garaituta dagoenean» utziko dio indarrean egoteari, hau da, SARS-CoV-2 aren aurkako txertoa edo tratamendu eraginkorra izan arte iraungo du.

Maskara, derrigorrez

Araudi berrian jasotzen diren neurrien artean, maskara erabiltzeko derrigortasuna da nabarmenena, eta herritarren egunerokoa gehien baldintzatuko duena. Koronabirusaren kutsatzea saihesteko helburuz, normaltasun berriaren aroan sartuta ere, 6 urtetik gorakoek maskara erabili beharko dute derrigorrez bide publikoan, aire librean eta erabilera publikoa duten edo publikoarentzat irekita dauden espazio itxi guztietan, beti ere pertsonen arteko segurtasun distantzia gorde ezin bada. Se- gurtasun tarte hori 1,5 metrokoa izango da ekainaren 22tik aurrera, eta ez 2 metrokoa orain arte bezala.

Neurri horrek eragin berezia du garraio publikoan. Hemendik aurrera ere, autobusetan, trenetan, metroan, taxian, hegazkinetan eta itsas garraiobideetan maskara eraman beharko da, baita ibilgailu pribatuetan ere, bidaiariak ez badira etxe berean bizi.

Salbuespenak eta isunak

Maskarak erabiltzeko salbuespenak ere aurreikusten ditu normaltasun berrirako araudiak, Hala, salbuetsita geratuko dira arnasketa gaitz edo zailtasunen bat duten pertsonak, maskarak euren egoera larritzen baldin badu; baita maskara jartzeko eta kentzeko autonomiarik ez dutenak ere. Bestalde, aire librean kirola egitean ere ez da derrigorrezkoa izango, ezta maskara bera egin beharreko jarduerarekin bateraezina denean ere, jatean edo edatean adibidez.

Derrigorrezkoa den kasuetan maskara ez eramatea, bestalde, arau hauste arintzat hartuko da, eta horrek 100 eurora arteko isuna ekarri dezake.

Prebentzio neurriak

Normaltasun berriaren aroko bizimodua arautuko duen dekretuak, bestalde, indar berezia jartzen du koronabirusaren aurreko prebentzio neurrietan.

Lan zentroak, ospitaleak, hezkuntza zentroak, adinekoen eta desgaituen egoitzak, merkatal zentroak, merkataritza lokalak, hotel eta alojamenduak, taberna eta jatetxeak, kultur ekipamenduak, kirol instalazioak, ikuskizun publikoak… denak daude jasota dokumentuan, eta denei segurtasun tarteak, garbitasun eta desinfekzio neurriak edo jendetzak saihesteko bideak eskatzen zaizkie, besteak beste.

Normaltasun berria

MASKARAK

· Derrigorrezkoa 6 urtetik gorakoentzat. Bide publikoan, aire librean eta erabilera publikoa duten edo publikoarentzat irekita dauden espazio itxi guztietan, pertsonen arteko segurtasun tartea gorde ezin bada.

· Garraio publikoa. Maskara eraman beharko da autobusean, trenean, metroan, taxian, hegazkinean… eta ibilgailu pribatuetan, bidaiariak ez badira etxe berean bizi.

· 100 euroko isuna. Maskara ez erabiltzea arau hauste arina izango da, eta 100 eurora arteko isuna jarriko da.

· Salbuespenak. Arnasketa gaitzen bat edo arnasketa zailtasunen bat dutenenek ez dute erabili beharko, ezta egin beharreko jarduerekin bateraezina denean ere (jateko edo edateko, adibidez), edo kirola egitean.

SEGURTASUN DISTANTZIA

· 1,5 metro. Pertsonen arteko segurtasun tarte berria 1,5 metrokoa izango da.

PREBENTZIO NEURRIAK

· Lantokietan. Zuzendaritzak garbitasun eta desinfekzio neurriak hartuko ditu (xaboia edo gela, desinfektatzailea). Langileen artean 1,5 metroko distantzia ez dagoenean, babes ekipoa erabili beharko dute.

· Ospitaletan. Babesteko materialak beharrezko kokapenetan daudela ziurtatu beharko da, eta garbitasuna eta desinfektatze lanak zorroztu.

· Hezkuntza zentroetan. Jendetzak saihestu, segurtasun tartea bermatu eta garbitasun neurriak ezarri beharko dira.

· Adinekoen egoitzetan. Birusaren agerraldi berrietarako plangintza prest izan beharko dute.

· Merkatal zentroetan. Edukiera zaindu beharko dute, eta desinfekzio arauak bete.

BOTIKAK

· Erkidegoen esku. Botiken zainketa, kontserbazioa eta banaketa erkidegoen ardura izango da. Gobernu zentralak prezioak kontrolatu ahal izango ditu larrialdi egoeren aurrean.

GAIXOTASUNAREN BERRI

· COVID 19a, derrigorrez jakinarazi beharreko gaixotasuna. Larrialdi egoerak jakinarazi beharko dituzte erkidegoek, eta informazioa eman birusaren jarraipenerako.


Herriaren borondatea errespetatu arte ez dutela etsiko berretsi dute igeldotarrek

Hainbat igeldotarrek babestuta egin dute agerraldia. (Argazkia: Aritz Sorzabal)

Igeldoko Herri Kontseiluak eta Itsas Aurrek agerraldi bat egin dute Igeldon, gau partean, ordu batzuk lehenago jakitera eman duten albistearen balorazioa egiteko. Hain zuzen ere, Igeldo herri bihurtzeko onartutako dekretua bertan behera utzi du EAEko Auzitegi Nagusiak, eta horren aurrean zer iritzi duten azaldu dute. Ezer baino lehen, argi utzi dute herriaren borondatea errespetatu arte lanean jarraituko dutela, eta, “egun triste bat” izan arren, ez dela inolaz ere bukaera, “aro berri baten hasiera baizik”.

Jose Ignacio Galparsorok, Aitziber Alzuak, Ainhoa Gorostidik eta Iñaki Aizpuruak hartu dute hitza, Herri Kontseilua eta Itsas Aurreren izenean, hainbat igeldotarren babesarekin. Euren hitzetan, “ez gaude arazo juridiko baten aurrean, erabaki poltikoek judizializatu dute gaia, eta erabaki politikoak izaten dira legeak egin eta aldatzen dituztenak”. Igeldoren kasuan, “Donostiako agintariek ez dute gure borondatea errespetatu nahi izan, gu Donostian barruan mantendu gaituztelako, eta, paradoxikoki, hauexek izan dira urtetan ahaztuta utzi gaituzten berberak”. PSE-EE eta EAJ alderdiei zuzendu dira, eta argudio ekonomikoari, ez eta legediari ere, ez dietela begiratu salatu dute: “Zuen erabakiak kalkulu politiko hutsak dira”.

Donostia 2016 Europako Kultur Hiriburua aipatu dute, eta hiriburutzarekin “harro dauden horiei” koherentzia falta leporatu diete, “elkarbizitza” leloa ahoan izanagatik: “Hau al da defendatzen duten elkarbizitza? Gure borondatearen gainetik igeldotarrak Donostian mantentzearen inposaketa?”.

Salaketak salaketa, desanexioaren alde lan egiten jarraitzeko badaudela nahikoa arrazoi nabarmendu dute. Bizkaian gertatutakoa hartu dute adibidetzat; Usansoloren desanexioa, hain justu: “Ikusi dugu, borondate politikoa egonez gero, legedia alda daitekeela”.

Herritarrekin partekatuko dute orain EAEko Auzitegi Nagusiaren epaia, eta geroago erabakiko dute mobilizazioren bat egin edo ez. Hori bai, berriro garbi utzi dute EAJk eta PSE-EEk “giltzapetutako kaiolatik ateratzeko” lanean jarraituko dutela.


Pello Urizar EAko idazkari nagusiak (EH Bildu) EAJri esan dio autodeterminazioa ez atzeratzeko 2015era


Leitzarango ahoberoak

Maiatza honetantxe, hamar urte bete dira Leitzarango autobide iskanbilatsua inauguratu zela. Ordea, Gipuzkoa eta Nafarroa Garaiko arerio politiko ideologikoak diren Gonzalez de Txabarri eta Sanz oso ados egon dira balantzean. Irabazleen irmotasunaz, ez ote digute aurpegiratu bada, nola egon gaitezkeen aurrerapenaren eta azkartasunaren adibide sendo honen aurka?

Debaldeko autobide hau -eskotean ordainduko duguna urte mordoan- garraioaren hazkunderako azpiegitura ezin egokiagotzat jo dute, eta, bide batez, esku artean dituzten "patata beroak" modu berean ulertu behar direla erakutsi nahi izan digute. Leitzarango istoriotik ikasiz, Itoiz, Pirinioetako autobidea, AHT eta Pasaiako superportua, besteren artean, gure garapenaren funtsa direla errepikatu digute, esperientziatik ikasita, ea behingoz "orori ez" leloari uzten diogun.

Alta, historiak ere irakasten du, istorioak aparte. Agian, Gipuzkoako diputatua, duela 30 urte ezkertiar abertzalea zenean "indar produktiboen garapen mugagabean" ere sinestuko zuen eta horregatik txaketa politikoa aldatuz gero ez zaio hainbeste kostatu Gipuzkoako lurrak txikle moduan handitu nahi dutenen lerroan jartzea. Horrela errazago uler daiteke azpiegituren proiektuen zerrenda amaigabearekin, norabide guztietara, itsaso aldera barne, herrialdearen porlanezko komunikazioak zabaltze nahi hori. Gakoa da, zer egingo duten AHT, Maltzaga-Urbina, Durango-Beasain, Donostialdeko saihesbideak eta beste proiektuak, auto eta kamioien trafikoaren gorakadaz kolapsatuko zaizkienean. Edo ez al dute horretan erreparatzen?

Itoitzeko historia ere oso esanguratsua dugu. 20 urte joan dira Longida araneko biztanleek urtegiaren proiektuari aurre egin ziotenetik. Ahobero ugarik beste galera ekologista bat iragarri arren, ez du ematen afera honek Sanzi lo lasaiak ekarri dizkionik. Duela gutxi, urtegiaren hondamendi geologikoa izanez gero berak ez zuela erantzukizun politikorik onartuko, zioen; alor horretan teknikariek emandako txostenen araberako erabakiak izan direla. Eta galdera da, nork aukeratu ditu teknikariak? Nork agintzen die euren azterketan agertu behar diren ondorioak?

Leitzarango autobidearen 10. urtemugan ikusi dugun legez, Nafarroan, Gipuzkoan eta Euskal Herriko gainontzeko herrialdeetan hazkunde ekonomikoa dugu lege nagusia eta garapen sostengarria azalezko eta komenientziazko erakusleiho berde hutsala bihurtu zaigu. Gobernariek pertsona eta merkantzien garraioaren gorakadarekin pozik daude, mugikortasunak sortutako hazkunde komertziala baino ez baitute ikusten. Eta sorrarazitako kalteak? Noizko esango digute isuritako CO2 tonak eta eragindako istripuak zein beste galera sozio-ekologikoek -zaratak, kutsadura, biodibertsitate galerakà- zenbat suposatzen duten?

Bizitza maila eta bizitza kalitatea ez dira gauza bera eta existentziaren balio guztiak ez dira ekonomikoak, ezin baitira BPGaren parametroetan neurtu. Garapen ekonomikoaren txanponaren aurpegiak ezin du bestaldean dagoen krisi sozio-ekologikoarena ahaztu, biak ala biak doaz batera.

Are gehiago, nahiz eta herri txikia izan, gure dependentzia gero eta handiagoa da lehengai, material eta zerbitzuei dagokienean. Zor ekologiko galanta hartu dugu baliabide horiek eskuratu ditugun herrialdeekiko, ala pentsatzen dugu petrolioa, gas eta bestelako lehengaiak Asia, Afrika eta Latinoamerikatik ekartzea, modu duin, justu eta libre batean egiten dela?

Gonzalez de Txabarrik eta Sanzek kontuak atera nahi badituzte atera ditzagun, hori bai, iruzur eta egi erdiak erabili gabe. Garraio eta azpiegituren politikak euren ardura dira, ados, baina herritarrei partaidetza demokratikoan oinarritutako azalpenak zor dizkiete. Eta guk, gure bizimoduarengatik gure hartzekodun ekologikoei ere bai.


Mugikorreko biltegiratze espazioa nola erabili

Mugikorrean espazio gabe gelditzea ohikoa da zenbait pertsonentzat. Mugikorraren erabilera intentsiboari eta bertan gordetzen ditugun hamaika argazki eta aplikazioei esker, biltegiratze memoria betetzen joaten da eta erabilera arazoak sortzen ditu. Esaterako, ezin dira argazki gehiago atera edo aplikazioak eguneratu. Hala ere, badira zenbait gauza errez egin daitezkeenak biltegiratze eraginkor bat lortu eta betetzeko zailagoa izateko.

Gauzarik errazena, hori egitea baimentzen duen gailu bat izanez gero, MicroSD txartel bat gehitzea da. Txartel txiki hauek biltegiratze memoria gehigarri bat bezala funtzionatzen dute eta hainbat gauza gorde ahal dira bertan. Adibidez, gailuan ditugun argazkiak eta bideoak mugitu daitezke, edo hortik aurrera ateratako guztia bertan gordetzeko esan kameraren ezarpenetan. Aplikazio batzuk ere mugitu daitezke bertara, baina banan banan egin beharra dago ezarpenetatik. Azkenik, Android 5.0 Marshmallow bertsiotik aurrera, barne biltegiratzera batu daiteke MicroSD txartela eta biak bat izango balira bezala erabili.

Beste aukera bat, batez ere aplikazioek erabiltzen duten biltegiratze memoria gutxitzeko, aplikazioen bertsio arinak edo Lite deritzonak erabiltzea da. Orokorrean, bertsio sinpleagoak dira, funtzionalitate mugatukoak, baina oinarrizko funtzioetarako nahikoak. Besteak beste, Facebook, Messenger, Twitter, Skype eta Instagramek badute bere aplikazioen bertsio arinak. Bestalde, nabigatzaile arinak ere badira merkatuan, UC Browser Mini edo Dolphin Browser bezalakoak, berez mugikorrak ekartzen dituenak alde batera uztea nahi bada.

Aplikazioetaz ari garela, Whatsapp mezularitza zerbitzuak ere laguntzen du gailuaren biltegiratze ahalmena ahitzen, baina ez du Lite bertsio bat. Hala ere, aplikazioak berez behar duenak baino, aplikaziotik datorrenak betetzen du mugikorraren memoria. Argazkiak, bideoak eta bestelako fitxategiak jaitsi eta gordetzea da askotan arrazoi nagusiena. Honen aurrean, fitxategiak automatikoki jaistea desaktibatzeak memoria aurrezten lagundu dezake, nahi dena besterik ez baita jaitsiko. Elkarrizketa pisutsuenak ezabatzea ere beste aukera bat da, ezarpenetan ikusi daiteke zeintzuk diren leku gehien hartzen duten elkarrizketak eta bertatik ezabatu daitezke. Whatsappek hartzen duen lekuaren garbiketa egiteko, aplikaziotik bertatik egin daiteke edo beste aplikazio baten bitartez, aukera gehiago ematen dituzten Cleaner for Whatsapp edo Power Clean bezalakoak. Azken aukera bezala, datu guztiak ezabatzea ere badago.

Azken aukerak lan gehiago eramaten du aurrekoak baino, baina baita emaitza hobeagoak ere. Izan ere, mugikorrean dauden aplikazio, argazki, bideo eta bestelako fitxategietan garbiketa egitean datza, banan banan eta eskuz. Hau da, erabili nahi dena bakarrik utzi arte sobran dagoen guztia kentzea, gailua atleten gisa utziz. Hau, argazkiak eta bideoak ezabatzen, erabiltzen ez diren aplikazioak ezabatzen, erabiltzen diren aplikazioen cachea garbitzen, eta jaitsitako fitxategiak ezabatzen lortzen da.


Oiartzungo kirol emaitzak

Futbola

Ohorezko Erregional Maila. Oiartzun-Urola: 2-2.

Emakumeen Bigarren Maila. Zarautz-Oiartzun: 0-0.

Lehen Erregionala. Oiartzun-Pasaia: 2-1.

Gazteak. Ohorezko Maila. Santo Tomas Lizeoa-Oiartzun: 2-2.

Gazteen Lehenengo Maila. Dunboa-Oiartzun: 2-0.

Kadeteak. Ohorezko Maila. Oiartzun-Añorga: 2-1.

Kadeteen Lehen Maila. Trintxerpe-Oiartzun: 1-2.

Haurrak. Ohorezko Maila. Oiartzun-Dunboa: 4-1.

Haurren Lehen Maila. Oiartzun-Allerru: 2-9.

Haurrak, txikiak. Lengokoak-Oiartzun: 1-8.

Gazteak, neskak. Oiartzun-Mariño: 0-2.

Kadeteak, neskak. Urnieta-Oiartzun: 2-0.

Haurrak-8. Neskak. A Taldea. Touring-Oiartzun: 2-3.

Haurrak-8. Neskak. B Taldea. Mariño-Oiartzun: 4-1.

Areto futbola

Gipuzkoako Lehen Maila. Oiartzun-Aretxabaleta: 7-4.

Gipuzkoako Bigarren Maila. Power Rangers-Plaza Berri Sport: 2-5.

Gipuzkoako Hirugarren Maila. Baobab-Anoeta: 4-2.

Saskibaloia

Gipuzkoako Hirugarren Maila. Saskilagunak-Erroibide Irun: 50-57.

Gazteak. Easo-Saskilagunak: 77-33.

Neskak, kadeteak. Bera Bera-Saskilagunak: 56-8.

Pilota

Bortzirietako Txapelketa.

Gazteak, binaka. Errandonea (Bera)-Flores (Oiarpe)/Mitxelena-Martinez (Bera): 18-15.

Haurrak. Final-laurdenak. Ugalde-Etxeberria (Oiarpe)/Elzaurdia (Bera)-Telletxea (Igantzi): 18-11.

Gipuzkoako Txapelketa.

Gazteak, banaka. Ugalde (Oiarpe)-Ormazabal (Aurrera Saiaz): 11-22.

Helduen Lehen Maila, binaka. Hernandez-Imaz (Oiarpe)/Antigua: 22-3.

Helduak, banaka. Ugalde (Oiarpe)-Zubizarreta (Eskoriatza): 22-7.

Helduen Bigarren Maila, binaka. Finalerdiak. Martinez-Irastorza (Oiarpe)/Agirrezabalaga-Txurruka (Elgoibar): 22-20.


Lekeitioko udal gobernuak gizarte zerbitzuak murriztu izana salatu du EH Bilduk

Lekeitioko EAJ-k gizarte zerbitzu batzuk murriztu dituela salatu nahi izan du koalizioak. “Inorekin adostu edo landu gabe hartu du erabakia. Ez du Lekeitioko EH Bildurekin ez eta Lea-Artibaiko EAJrekin berba egin”. Oro har, Lekeitioko EAJk “beraien interesen mesedetan eta herritarren beharrizanen gainetik” erabakiak hartu izana salatu du EH Bilduk.

Koalizioko ordezkariek zehaztu dutenez, EAJk ondoko zerbitzuak murriztu ditu: Sartu Zabaltzen gizarteratze tailerrak, gurasoentzako formazioa, eta gizarteratzeko programen baitan egiten diren GR eta PR-ren homologazioa eta bide zidorren garbiketa. “Beste zerbitzu batzuk ere kentzeko prest zeuden, baina hitzarmen ezberdinen bitartez lotuta zeudenez, ezin izan dute. Dena dela, 2017an, hitzarmenak bukatzen direnean, ez dakigu nolako proposamenekin etorriko diren. Batez ere, Lekeitioko eta Amankomunazgoko aurrekontuetan ze bide hartu duten ikusita”.

Markina-Xemeinen dagoen Lea-Artibai Amankomunazgoa.

Izan ere, Lea-Artibai Amankomunazgoak aurrekontuak onartu ziren duela bi aste. Horretan, Lekeitioko Udalak egindako proposamenari ezezkoa eman zion EH Bilduk. “Herrian murrizketak egiteaz gain, Amankomunazgora eramandako proposamenak gainerako herriei ere eragiten die eta”.

Amankomunazgoko aurrekontuak onartzeko herri ezberdinek “ahalegin handiak” egin dituztela esan dute. “Bizkaiko Foru Aldundiak egindako murrizketen erruz, udalak ez daude egoera ekonomikorik onenean. Baina hau ez da Lekeitioko EAJren udal gobernuaren kasua”.


Dirua deusezteko makina, 'che'!

1 Deusezteko??? Che, nik nahiago dirua egiteko makina. Guztion ametsa litzateke dirua egiteko makina izatea, ezta? Baina Argentinan billeteak deusezteko makina eraginkorrago bat nahi zuten bankuek. Hainbesteko beharra zuten, non Banku Zentralari bankuek eurek finantzatu diotela makina, ikusita erosketarako lizitazio ofiziala gehiegi luzatzen ari zela.

2 Baina, baina, baina... Zertarako dirua deuseztu, che? Ezta guztiak Messi izanda ere! Hondatutako, zikindutako eta gehiegi erabilitako billeteak deuseztu egin ohi dira, berriagoak jaulkitzeko. Diru sisteman aldaketak egiteko tresna ere izan daiteke.

3 Che, eta makina hobeagoa behar zuten horretarako? Panpan erre guztiak! Nahiko lan. Ordubetean 600.000 billete suntsitzeko gai den makina Alemanian erosi zuten, duela hilabete batzuk. Orain, lau milioitik gora billete deusezten ari da egunean, baina xedea da eguneko hamar milioi paper suntsitzea. Horrela lan eginez, zazpi urtean Argentinan zirkulazioan dauden billete kopurua «normaltzea» espero du Banku Zentralak. Nazioarteko estandarrak betetzeko, esaterako, zirkulazioan dauden billeteen %87 atera eta suntsitu beharko lituzkete.

4 Che, billete denak matearekin zikindu al dira, ala? Normalean, billeteek ez dituzte hiru urte baino gehiago egiten zirkulazioan; balio txikienekoak 14 bat hilabetera suntsitzen dira, eta balio gehienekoak, asko jota, 28 hilabetera. Argentinan, billeteen bizitza hiru aldiz luzeagoa izan da. Billeteetako asko hain daude hondatuta, adibidez, jada ezin direla makinaz kontatu.

6 Tango tristea da Argentinarena, che... Orain gutxira arte, 100 pesokoa zen Argentinako billete handiena. Carlos Menemek jaulki zuenean, dolarraren parekoa zen pesoaren balio ofiziala, eta, beraz, 100 pesoko billeteak 100 dolar balio zuen. Herrialdearen inflazio ikusgarriaren ondorioz (%41ekoa iaz), gaur egungo trukean, 100 pesok sei dolar balio dute, hots, bi kafe Buenos Airesko kafetegi on batean. Eta billete horiek erabili behar dira, esaterako, etxe bat erosteko. Kirchnerismoak ez zuen 100 pesotik gorako billeterik nahi izan, euren pesoa dolarraren pare ikusia zuten argentinarrengan eragin psikologikoa izan zezakeelako.

6 Falta zena, che, eragin psikologikoa. Non daude psikiatrak behar direnean? Egoera konpondu nahian, Macriren gobernuarekin 2016an jaulki ziren 200 eta 500 pesoko lehen billeteak, eta 1.000 pesokoa iragarri da. Baina, oraindik ere, 100 pesokoak dira zirkulazioan dauden billete guztien %71, eta horietatik asko dira zaharrak. Kutxazain automatikoak berehala husten dira. Badaude diru elektronikoak bultzatzeko kanpainak, baina ekonomiaren %35 ezkutukoa den herrialdean eskudiruak sekulako garrantzia du.

7 Eskudirua ez, jainkoaren eskua behar du Argentinak, che! 10 pesoko billetean 10 argentinarraren, hots, Maradonaren aurpegia jartzeko ekinaldi bat agertu zen iaz. Astroa alde batera utzita, billete berrietan herrialdeko handikien aurpegien tokian, Argentinako eskualdeetako animalien irudia ezartzen hasi da banku zentrala —oso eztabaidatua izan den erabakia—: adibidez, balea ageri da 200 pesokoan eta yaguareté-a (jaguarra) 500 pesokoan.


Ibai Etxeberriak irabazi du Tolosako Uzturreko lasterketa

Uzturre mendiko lehen lasterketa jokatu zen joan den zapatuan Tolosan eta Ibai Etxeberria azpeitiarra (argazkian, podiumean garaipena ospatzen) izan zen bertan azkarrena. Larramendi auzo elkarteak antolatutako proban 9 kilometro inguruko ibilbidea osatu behar izan zuten parte-hartzaileek; Larramendi plazatik abiatuta Uzturrera igo, hango gurutzea ukitu eta plazara bueltatuz. Etxeberriak 44 minutu eta 23 segundotan osatu zuen joan-etorria.

(Argazkia: TOLOSALDEKO ATARIA)


Kutxabankeko langileak greban dira gaur, eta elkarretaratzea egingo dute 17:30ean

ELA eta LAB sindikatuek deituta, greba egiten ari dira gaur Kutxabankeko langileak Gipuzkoan, Bizkaian eta Araban, “langileen lan-eskubideak murriztuko ez dituen hitzarmen duin bat adosteko”. Ondorioz, negoziazioa eskatzen dute sindikatuek, eta “murrizketak” salatu dituzte lan-baldintzetan eta jendearentzako arretan. ALE eta Astro sindikatuek ere bat egin dute grebarekin.

Grebaren barruan, elkarretaratzea egingo dute Kutxabankeko langileek gaur, 17:30ean, Kutxabanken egoitzaren aurrean.

2012an sortu zuten Kutxabank bankua, BBK, Kutxa eta Caja Vital aurrezki kutxek bat egin zutenean. Bankuaren historiako lehen greba da gaurkoa.


Otegi: «Alde guztioi dagokigu ekintzez edo hitzez egindako mina aitortzea»

Arnaldo Otegik esan du «arduraren bat izan duten alde guztiei» dagokiela eragindako mina aitortzea. Mexikoko La Jornada egunkarian egin ditu adierazpenok preso dagoen ezker abertzaleko kideak. ETA jarduera armatura itzultzeko aukeraz galdetuta, ziur agertu da hori ez dela gertatuko. «Gertatuko balitz, politikoki erabat arbuiatuko nuke», gaineratu du. Aurreko egoerara itzultzea «Euskal Herriaren eskubide demokratikoak ukatzen jarraitzeko argudiorik ez dutenei» interesatzen zaiela dio. Espainiaz galdetuta, berriz, «estatu gisa huts egin duen proiektua» dela esan du. «Ziur naiz euskaldunok estatu bat izango garela Europan».


Euskal Herriko Mendi Erronka: Joxeja Maiza 10.a

Leitzako 65 km-ko proban 442 korrikalari iritsi ziren helmugara, Iker Karrera (6:34:39) eta Leire Fernandez (8:02:36) buru zirela

Sakandarrak Euskal Herriko Mendi Erronkan (65 km)

1.Iker Karrera: 6:34:39

10.Jose Jabier Maiza: 7:36:52

22.Evaristo Noveleta: 7:51:04

31.Vicente Beloki: 8:01:34

36.Juanjo Goikoetxea: 8:03:01

46.Adur Maiza: 8:10:20

61.Gorka Santesteban: 8:18:37

121.Alatz Agirre: 8:55:12

159.Patxi Rubio: 9:14:25

221.Jose Antonio Salgado: 9:44:52

272.Iñaki Lacalle: 10:17:39

307.Sergio Goñi: 10:28:13

403.Aitor Salinas: 11:25:15

Larunbatean, goizeko 8:00etan abiatu zen Leitzatik Euskal Herriko Mendi Erronka lasterketa (65 km, 3.500 metroko desnibel positiboa). Proba Sakanatik pasatzen zen, Aralarko santutegia eta Aralarko beste hainbat paraje zoragarrietatik. 442 korrikalarik lortu zuten proba despeditzea, Iker Karrera (6:34:39) espezialista amezketarra eta Leire Fernandez (8:02:36) errenteriarra buru zirela. 13 korrikalari sakandar iritsi ziren helmugara eta primerako lana egin zuten guztiek. Tartean, Joxeja Maiza nabarmendu behar dugu, etxarriarra 10.a iritsi baitzen helmugara, 7 ordu t´erdi luze korrikan eman ondoren (7:36:52). Sei sakandar sailkatu ziren lehen 50 postuetan.


Putxera onenaren bila egongo dira plentziarrak zapatuan

Ohi legez, udaberria bete-betean dagoela, Putxera eta Euskal Jai Eguna egingo dute Plentzian. Aurten, horretarako data hilaren 23a aukeratu dute, zapatuagaz. Egun osoko egitaraua prestatu dute auzotarren gozamenerako. Goizeko 10:30ean emango diote hasiera ekimenari, putxeretan izena emateagaz batera.

Handik ordu eta erdira, 12:00etan, Eliz plazan batuko dira, Itxas Eder dantza-taldearen emanaldiagaz gozatzeko, eta 12:00etan kalejira abiatuko dute triki-poteoan; alde zaharrean eta portuan ibiliko dira. Putxera lehiaketaren parte-hartzaileak, bitartean, jatekoa prestatzen ibiliko dira, 13:30ean lapikoak aurkeztu ahal izateko.

Eguerdiko 14:30ean putxeren sariak banatuko dituzte, eta jarraian, 15:00etan, herri-bazkaria egingo dute Jai Alai frontoian bertaratutakoen tripak behar legez asetzeko; txartelak aldez aurretik eskura daitezke Uriolan eta turismo-bulegoetan. Bazkalostean, bertso-saioagaz gozatu ahal izango dute, 16:30etik aurrera.


Ebalixu euskara taldea aurkeztuko dute bihar dokumental bategaz

Elorrioko gazteen %94 euskaraz berba egiteko kapaz dira, baina kalean euren arteko elkarrizketen %76 gaztelaniaz izaten dira. Euskararen erabileragaz lotutako datu txar hori 2013ko neurketa baten emaitza da. Egoerak kezkatuta, gazte talde bat batzen hasi da, eta herriko hainbat gazterengana jo dute euskara zelan bizi duten galdetzeko. Berbaldi horiekin guztiekin dokumental bat landu dute, eta bihar Arriolan proiektatuko dute, 18:00etan. Jaio berri den euskara taldeari Ebalixu izena ipini diote, eta bihar aurkezpena egiteko aprobetxatuko dute. Taldeko bi kidegaz izan da ANBOTO berbetan.

Itsaso Basauri eta Nerea Berriozabal dira Ebalixu taldeko gazteetako bi. Euren dinamika zerbaiten hasiera lez ikusten du Basaurik: “Azken urteetan ez da lanketarik egin, eta ez da gazteen ahotan ibili den gai bat. Gura duguna da plazara atera eta, behintzat, berba egin dadila honen inguruan”. Berriozabalek esan du transmisioagaz kezkatuta daudela, eta kontraesanean bizi direla uste du: “Euskararen aldeko aldarria egiten dugu, baina gero ez dugu erabiltzen”.

Erabilera eskasaren arrazoiaz galdetuta, Basaurik azaldu du dokumentalean hainbat gako agertzen direla. “Arrazoi bat izan ahal da gaztelaniarako jauzi inkontziente bat dagoela. Norbere erreferenteak bi-hiru urte gehiago dituztenak dira, eta horiek gaztelaniaz berba egiten badute, gaztelaniara jauzi egiteko joera daukagu”. Horregatik, euskara erabiltzeko “jauzi kontziente” bat egin behar dela uste du. Bestalde, erreferenteek euskaraz egitearen garrantzia nabarmendu du Basaurik: “Entrenatzaile batek euskaraz egiteko joera badu, horren araberakoa izango da taldearen erabilera”. Beraz, euskararen alde era aktiboan parte hartzera deitu du. “Sentsazioa daukat euskara beste nor edo nork erabiltzeko itxaroten gaudela”, dio Basaurik.

Geroari itxaron barik, orain eragiteko beharra dagoela uste du Berriozabalek ere: “Nik, Nereak, zer egin dezaket orain?”. Gainera, argitu gura izan du lan hori ez dela bakarrik Ebalixu taldearena, eta ardura herriko gazteen artean banatzeko proposamena egin du. Edozelan ere, kaleko euskaran hutsune orokor bat dagoela uste du, lagunartean kosta egiten dela euskarara jotzea. “Ez bazara libre sentitzen lagunekin brometan zaudenean, zer edo zer faltan dago”. Horretan eragin gura dute.

Berriozabalek adierazi du gazteentzako proiektu “erakargarria eta ez-burokratikoa” sortu gura izan dutela: “Instituzioek ez dituzte erreferenteak sortuko, eta, beharbada, gazteen artean topatu ahal ditugu”.


Arruena parkean bizikletak garbitzeko gune bat jarriko dute laster

Aurrekontu parte hartzaileetako eskari botatuenetako bat izan zen, eta horiek egiteko lanak esleitu berri dizkio Udal gobernuak Frixi Construcciones enpresari, 4.749,82 euroren truke –BEZ barne–. Instalazioa ez da doakoa izango; aurrez erositako fitxa batzuen bidez funtzionatuko du, eta denbora mugatua izango dute.

Aurrekontu parte hartzaileetan boto gehien pilatu zituen aukeren artean geratu zen bizikleta garbitzeko gune bat jartzearena, eta Udal gobernuak 2018an zehar proiektua errealitate bihurtzeko konpromisoa hartu zuen. Hala, laster hasiko dituzte horrelako gune bat egokitzeko lanak, Zigorrola auzoko Arruena parkean.

Lau enpresa aurkeztu dira lanak egiteko, eta Udaleko zerbitzu teknikoek hala gomendatuta, Frixi Construcciones enpresak egingo ditu lanak 4.786 euroren truke –BEZ barne–.

Horrez gain, instalazioa osatzeko, hainbat elementu erosiko ditu Udalak. Horien instalazioa enpresa adjudikaziodunak egingo du, adjudikazio prezioaren barne baitago elementuen instalazioa. Aurreikusten da 1.500 euroko gastua egingo duela Udalak elementu gehigarri horiek erosteko.

Fitxa bitartez

Bizikleta garbitzeko gune berriak fitxa-sistema bidez funtzionatuko du, "kontsumitutako ura kontrolatzeko". Zera dio erabaki horren inguruan Obrak, Zerbitzuak, Mantenua eta Auzoak sailak egin duen txostenak: "Kontsumitutako ura kontrolatzeko Udalak nahi du bizikletak garbitzeko instalazioaren erabilera ez izatea dohainik, hau da, instalazioa erabili nahi duenak, aurretik fitxa batzuk erosi beharko ditu. Gastatutako ura kontrolatzeko, instalazioak edukiko du tenporizadore bat, martxan jarriko dena fitxen bidez. Tenporizadoreak seinale elektrikoa bidaliko dio elektrobalbula bati, zein zabalduko eta itxiko da uraren irteeraren denbora kontrolatuz mahukan".

Aurrekariak

Aurrekontu parte hartzaileen aurretik, herritar talde batek eskaera formalak –BAZen eta kirol batzordean– egin zituen bizikletak garbitzeko mangera bat jartzeko. [Orduko albistea irakurtzeko egin klik hemen]. EH bilduk ere aurrekontuetako emendakin bezala proposatu izan du mangera jartzearena, baina Udal gobernuak ez zuen horren alde egin Garagartzako gunea nahikoa zela argudiatuta.


500.000 euro erabiliko ditu Jaurlaritzak "terrorismoa goratzen" duten pankartak eta mezuak kentzeko

Alderdi "demokrata" denen eta udalen babesa izatea espero du Aresek, nahiz eta aitortu duen ANVk gidatutako udalak aurka dituela.

Rodolfo Ares Eusko Jaurlaritzako Barne sailburuak jakinarazi du 500.000 euro erabiliko dituztela "terrorismoa goratzen eta biktimak iraintzen" dituzten pankartak eta hormetako mezuak kentzeko. Oraindik zehaztu gabea du Jaurlaritzak milioi erdi euro horiek nola kudeatuko dituen.

Alderdi "demokrata" guztien eta udalen babesa izatea espero du Aresek. "Badakit ANVk gidatutako udaletan aurkako iritziak jasoko ditugula, baina espero dut horiek Arrasateko Udalaren jokaera bera izatea". Gipuzkoako herri horretan Ertzaintzak euskal presoen aldeko kartelak kentzeko agindua eman zuen eta Udalak eskaera hori bete egin du.


Demisexualitatea hizpide, gaurko 'Luzia eta sexua'n

17:15etik aurrera, sexu kontuak hartuko ditu hizpide Luziak, 'Akabo Bakea' saioan.

Astelehenetik ostegunera Julen eta Antton Telleriaren konpainian igarotzen ditugu arratsaldeak. 17:00etatik 20:00etara entretenimendua izaten du ardatz Telleriatarrek gidatutako saioak.

Nolanahi dela ere, kolaboratzaileek ere leku garrantzitsua betetzen dute 'Akabo Bakea'n, eta sexu kontuek sekulako arrakasta izaten dute entzuleen artean. Gauzak horrela, astero, egun ezberdinetan, Luziak sexuari buruzko albisteak eta bitxikeriak eramaten ditu.

Aste honetan, adibidez, gaur bertan gonbidatuko dute estudiora, 17:15 aldera. Hala, demisexualitatearen nondik norakoak argituko ditu Gazteako sexu adituak.

Ez galdu biharko saioa, 17:15etik aurrera!


Miren Agirregoikoa: “Harrobia zaindu behar dugu. Eurak dira euskarria”

Saskibaloi jokalari ibilbideari amaiera eman dio Miren Agirregoikoa galdakoztarrak. Hala ere, oraindik ere estuki lotuta dago saskibaloira, umeak entrenatzen

Saskibaloira estuki lotuta bizi da Miren Agirregoikoa Salcedo (Galdakao, 1987) galdakoztarra. Zehazki, jokalari bezala etxean eman ditu hogei urte baino gehiago: Ibaizabal Saskibaloi Taldean, alegia. Pasa den denboraldian jokalari ibilbideari bukaera eman zion, baina oraindik ere ez du eten saskibaloiarekin duen harremana. Izan ere, Ibaizabaleko umeak entrenatzen ari da, etorkizunean harrobia izan daitezkeenak.

Noiz hasi zinen saskibaloian?

Txiki-txikitatik hasi nintzen saskibaoian. Egia esan, aurretik beste kirol batzuk probatu nituen, esaterako taekwondo eta patinajea, baina taldeko kirolak gehiago gustuko nituela ikusi eta azkenean saskibaloia aukeratu nuen kirol bezala. Taldean lagunak egin eta bertan gelditu nintzen.

Ibaizabalen hogei urte baino gehiago eman dituzu jokalari bezala.

Hala da. 1993an hasi nintzen Ibaizabal Saskibaloi Taldean eta 2019an jokalari ibilbidea amaitzea erabaki nuen. Niretzat Ibaizabal jokalari eta pertsona bezala hazi naizen kluba da, nire kirolari ibilbideko momentu onenak hemen pasatu ditut eta etxea bezala sentitzen dut.

1993an jokalari bezala hasi zinenean, zein da burura datorkizun lehenengo oroitzapena?

Larunbatero goizean goizetik esnatzen nintzen partiduetara joateko. Beti gurasoek lagunduta. Urduritasuna eta ilusioa nituen beti!

Eta, saskibaloian hasi zinenetik, zein une oroitzen duzu gaur egun?

Ibaizabalekin 2014an Estatuko lehenengo mailara igo ginenekoa da niretzat garrantzitsuena. Oso momentu gogoangarria da niretzako.

Zertan dira ezberdinak lehen eta bigarren maila?

Oso desberdinak dira. Lehenengo maila guztiz profesionala da. Fisikoki diferentzia handia dago. Nik argi neukan noizbait lehen mailan jokatu nahi nuela, baina behin esperientzia probatuta, esango dut nahiago izan dudala LF 2. mailan jokatzea. Jolasten erosoago sentitu naiz bigarren mailan.

Ibaizabaletik kanpo ere jokatu duzu.

Hala da. Hiru denboraldi jarraian eman nituen Ibaizabaletik kanpo, 2009tik 2012ra bitartean. Ferrolen (Coruña, Galizia) Universitario Ferrol klubean eta Ibizan Tanit klubean jokatu nuen. Gainera, 2011n eman nuen saltoa profesional moduan, Ibizako klubarekin. Esperientzia oso onak eta politak izan ziren, jende asko ezagutu nuen eta Ibiza izugarri atsegin dut. Pentsa, urtean behin edo birritan irlara itzultzen naiz!

Jokalari ibilbidea bukatu duzu, baina estuki lotuta jarraitzen duzu Ibaizabalera.

Bai. Entrenatzaile lanetan nabil gaur egun. Urte batzuk daramadaz Ibaizabaleko eskolan. Egun, 5 eta 7 urte bitarteko umeak entrenatzen ditut. Oso txikiak dira eta oraindik ez dute partidurik jolasten. Gehien bat saskibaloia eta jolasak tartekatzen ditugu, apurka-apurka saskibaloiarekin katigatu daitezen.

Izan dituzun entrenatzaileengandik ikasi duzuna helarazten diezu txikiei?

Kasu honetan, oso txikiak dira entrenatzen ditudan umeak. Orduan, lortu behar duguna da eurak ondo pasatzea. Entrenamenduak dibertigarriak izan daitezen saiatzen gara.

Uste duzu herrian harrobia badagoela?

Harrobi handia dagoela uste dut. Ibaizabaleko eskolan, adibidez, 70 ume inguru daude saskibaloian jokatzen, eskola kirolean zein federatuan. Harrobia da ondo zaindu eta landu behar dena, eurak dira gure euskarria eta!

Zer esango zenioke saskibaloian hasten ari den ume bati?

Ondo pasatzeko, lagun berriak ezagutzeko aukera ona dela eta beti buruan izateko kirola eta ikasketak oso lagun onak izan daitezkeela!

Zure kasuan, jokalari zinen bitartean, ikasketekin aurrera zindoazen.

Bai. Kirola eta ikasketak beti uztartu ditut. Unibertistatean Erizaintza ikasi eta bitartean ez dut inoiz arazorik izan. Ondo antolatzen bazara, denetarako denbora dago: ikasteko, entrenatzeko eta partidak jokatzeko, baita lagunekin egoteko ere!

Emakumezkoen saskibaloiaz galdetuko banizu.

Gizonezkoen saskibaloiarekin konparatuta, diferentzia handia dagoela esan ahal da. Batez ere, emakumezkoen saskibaloia deitu behar zaiola kontuan izanda, saskibaloia soilik izan beharrean. Gauzak bide onean doazela uste dut: profesionaltasuna heltzen ari da, baina gauza asko kontuan hartu behar dira. Esaterako, ligak zazpi hilabete bakarrik irauten duela, soldatak, kontratu motak, edota kirolari ibilbideaz gain bakoitzak bere etorkizuna landu behar duela. Gauza batzuk lortu dira, baina oraindik bide luzea dago aurretik.

Taldekide ohiak ikusten jarraitzen duzu?

Noski! Ahal dudan bakoitzean Urretako kiroldegira gerturatzen naiz partiduak ikustera. Lagunak ditut taldean, eta Ibaizabal nire etxea balitz bezala sentitzen dut. Gainera, kriston denboraldia egiten ari dira! Opari ikaragarria izango litzateke berriro ere igoera fasea jokatzea, eta zergatik ez Ibaizabal berriro ere lehen mailan ikustea!

Urretak eta Udalak omenaldia egin dizu asten hilabeteetan.

Bai. Azaroaren 30an klubak omenaldia egin zidan Urretan eta abenduaren 19an Galdakaoko Udalak aitzortza egin zidan udaletxean, Daniel Arenas eta Mario Lazaro herrikideekin batera. Omendiak oso bereziak izan dira eta oso eskertuta nago bai klubari zein Udalari. Urretako harmailak goraino beteta egon ziren eta oso maitatua sentitu nintzen. Ez dut erraz ahaztuko hori!


Funtzionario euskaldunak ezingo dira gaztelerazko postuetan sartu Nafarroan

Geroa Baik eta EH Bilduk bakarrik bozkatu dute alde. Geroa Baik, UPNk eta PPk hezkuntzako erlijio orduak murriztea galarazi dute

Nafarroako lauko gobernuko alderdiek aurkeztutako bi lege proposamen atzera bota zituen atzo Nafarroako Parlamentuak, gobernua sostengatzen duten alderdiak ez zirelako ados jartzeko gai izan. Lehenak eskatzen zuen funtzionario euskaldunek euskara derrigorrezko ez den postuetara lekualdatzeko aukera izatea, haiek gainontzeko baldintza guztiak betetzen badituzte. Bigarrenak, berriz, hezkuntzan erlijioa murriztea, legeak adierazten duen gutxieneko ordu kopurura.

EH Bilduk aurkeztu zuen funtzionario euskaldunek beste lanpostu batzuetara lekualdatzeko aukera izatearen aldeko lege proposamena. Koalizioak, ordea, Geroa Bairen babesa bakarrik jaso zuen. Aurka bozkatu zuten UPNk, PPk, PSNk eta Ezkerrak; Ahal Dugu abstenitu egin zen.

EH Bilduk azaldu du egungo legediak funtzionario euskaldunak «zigortu» egiten dituela, eta euskararen inguruko «atzerakoiena» dela. Egungo legea 2003koa da, eta auzitegiek hainbat ebazpen onartu dituzte legearen aurka. Ez, ordea, EH Bilduk aldatzeko eskatu duen puntuaren inguruan.

Koalizioak azaldu du funtzionario euskaldunek ez dutela gainontzeko postuetara lekualdatzeko aukerarik baldintzak beteta ere, eta adierazi du horri buelta eman behar zaiola. Gehitu du gainontzeko baldintzekin ez dela berdin jokatzen; adibidez, gidabaimena edo arma baimena behar den lanpostuetan. Era horretan euskaraz ez dakiten funtzionarioak diskriminatzen direla ukatu du: «Nafarroan diskriminatzen diren gaztelerazko hiztun bakarrak euskaraz dakitenak dira».

Geroa Baik proposamena babestu du, eta adierazi du egungo legea «interes politikoengatik» onartu zela bere garaian: «Askotan nahita ahazten da funtzionario euskaldunek zerbitzu bera eskain dezaketela».

Euren arrazoiak adierazi arren, ez dute lortu bozketan eraginik izatea. UPNko Carlos Garcia Adanerok euskara interes politikorako erabiltzea leporatu die EH Bilduri eta Geroa Bairi, «identitate nazionala sustatzeko». Euskaldunak gaztelania bakarrik behar den postuetara aurkezteko duten gaitasuna ere erabili du euskara ezinbesteko den postuen aurka egiteko: «Guztiok gazteleraz badakigu, zertarako orduan euskarazko lanpostuak?».

PPk ere antzera jo du, eta Nafarroak «abertzalez kolonizatu» nahi izatea leporatu dio EH Bilduri, Nafarroako errealitate soziolinguistikoari ez ikusiarena eginez: «Euskara inposatzeko inkisizio bat da». Horregatik, halako gaietan beti «aurrez aurre» izango dituztela adierazi du. PSNk ere azpimarratu du «alderdi nazionalistek» bultzatutako proposamena dela, eta gehitu du euskara jakiteak jada abantailak ematen dizkiela euskaldunei hainbat lanpostu lortzeko orduan. Horregatik, poza adierazi du, ez dituztelako Ezkerra eta Ahal Dugu «engainatu».

Izan ere, Ezkerrak aurka bozkatu du, eta Ahal Dugu abstenitu egin da. Lehenak gobernuari esan dio langileen eskubideetan hausturaren bat badago auzitara edo funtzio publikoko mahaira jotzeko. Bigarrenak, berriz, gaia «konprometitua» dela adierazi du.

«Eztabaida sakonagoa»

Parlamentuak atzera bota du bigarren lege proposamena: hezkuntzan erlijio orduak murriztearen aldekoa. Kasu horretan, Geroa Baik eman du ezezko botoa, UPN eta PPrekin batera. Bestalde, EH Bilduk, Ahal Dugu-k eta Ezkerrak aurkeztutako proposamenak PSNren babesa izan du.

Aldekoek eskola laikoaren aldeko aldarria egin zuten, erlijioa LOMCE legeak onartzen duen gutxiengo ordu kopurura murrizteko eskatuta. EH Bilduk adierazi du «pauso bat» gehiago izango litzatekeela eskola laiko eta publikora bidean, eta Ezkerrak horren ordez eskoletan landu zitezkeen gaiak proposatu ditu: hezkuntza afektibo sexuala, genero berdintasuna... PSNk, berriz, ikasleak «Agur, Maria» otoitzarekin ebaluatzearen aldeko jarrera izatea leporatu dio gobernuari.

Geroa Baik «eztabaida sakonago baten» beharra adierazi du. Halere, alderdiak bi proposamen aurkeztu ditu, «hezkuntza sistema laiko baterako bidean». Biak onartuak izan dira, eta Madrilgo Kongresuan defendatuko dituzte. Espainiako Konstituzioa moldatzeko helburua dute, erlijioa eskolako ikasgai izan ez dadin.


Maiseatzen

Edo maxixatzen, azkoitiarrek esango luketen modura. Gure bizitzako zenbat denbora pasatzen ote dugu horretan! Marmarrean. Azpiak jaten. Kritikatzen. Murmurikatzen. Gaizki esaka. Esamesaka. Txutxu-mutxuka. Zerrendak jarraitzen du. Euskaldunok ekintza hori definitzeko hainbeste hitz baditugu, zerbaitegatik izango da.

Hementxe, urrutira joan gabe, neroni, hilabetea joan eta hilabetea etorri, iritzi-zutabeak horretarako ematen duen aitzakiaz baliatzen. Baina zergatik kritikatzen dugu? Nondik dator besteak etengabe epaitzeko behar hori? Zer helburu dauka? Noski, ez naiz ari kritika konstruktiboaz; kritikak, konstruktiboa bada –ez nahitaez positiboa–, konponbideak eman behar ditu, alternatibak. Haren helburua kritikatutako hura hobetzea da, izan egoera edo pertsona. Halako asmo oneko kritika gutxi ikusten dut inguruan.

Itxialdi honetan makina bat protestari boza eman diogu. Erraza da gaizki zer dagoen ikustea. Besteak hanka non sartu duen seinalatzea. Baina zergatik da hain erraza besteengan ikustea, norberak egiten duenean onartzea hain zaila den kontua? Adituen esanetara, kritikarako arrazoi nagusienetako bat proiekzio negatiboa litzateke. Alegia, besteengan ikusten ditugun ekintza deitoragarri horiek, alderdi itsusi horiek, geuk ere badaramatzagula barnean; baina norbere akatsak onartu baino, errazagoa dela besteengan haiek azpimarratzea.

Ez da, antza denez, marmarka aritzeko arrazoi bakarra. Askotan, kritikatzaileak besteen gainetik dagoela sentitzeko egiten omen du kritika, eta gutxiagotasun-konplexuarentzako antidoto aldrebes hori erabiltzen mundu honetan norbait dela sentitzeko. Hain zuzen, bekaizkeriak edo jeloskortasunak bultza gaitzake kritikara, eta, oso maiz, emakumeon jarduera ia esklusibotzat jo izan da. Ala ez dugu askotan entzun emakumeok garela kritikoenak beste emakumeekiko? Emakumea dela emakumearen arerio gogorrena? Mihigaiztoa izatea geure izaeran baletor bezala. Baina dena, den-dena, ikasi egiten dugu. Eta behin makina martxan jarrita, errepikatzen diren moldeak eta jokaerak erreproduzitzea ez da zaila. Moldeak hausten asmatu behar, ordea. Hala ere, ez dut uste bereziki emakumeok kritikatzaileagoak garenik, hori sinestarazi nahi izan badigute ere. Izan ere, teknologia berriek eta Internetek eskainitako anonimotasunak kritikarako joera hori areagotu baino ez dute egin, eta anonimotasun horren atzean ez dut uste genero bat besteari gailentzen zaionik.

Eta, ez naiz aditua, baina esango nuke ohituraz ere asko kritikatzen dugula. Inguruari edota inguruko gertakari zein pertsonei buruzko iritzi merkeak botatzera ohitu egiten da bat. Gobernuak konfinamenduari buruz hartutako neurriak kritikatzetik pasa gintezke ondokoak konfinamenduan hartutako kiloei buruz jardutera. Naturaltasun osoz, eta askotan gaizki ari garenik pentsatu gabe. Zeharo barneratua dugulako, eta kritikatuak entzuten ez badigu, inor kaltetzen ez dugulakoan, gainera. Baina adituen esanei kasu egiten badiegu, pentsatu beharko genuke kritika bat jaurtitzen dugunean, dardoa benetan norentzat doan. Kritika, nahiz eta inoren belarrietara ez iritsi, benetan kaltegabea ote den. Konturatuko ginateke dardo hori jaurti aurretik mihiari kosk egingo bagenio, zein zapore duen pozoiak.

Hainbat pentsaera eta jokamolde reseteatzen ikasi dugun honetan, ikasitakoa desikasten aritu garen honetan, hain barneratua dugun ohitura nazkagarria erauzten saiatuko bagina, behintzat! Inoren ibilera kritikatu aurretik, haren zapatekin kilometro batzuk egingo bagenitu, sikiera!


Mayk ekaineko lehen astean jakinaraziko du kargua noiz utziko duen

Erresuma Batuko lehen ministroak Irteera Akordioaren lege proiektua bozkaraziko du Komunen Ganberan. Boris Johnson lehiara aurkeztuko da 'tory'-en buruzagi izateko


Defentsa, epaiaren zehaztapenen zain

Konstituzionalaren ebazpenak dioen "16. oinarri juridikoak aurreikusten dituen terminoak" zein diren jakin behar dela dio Iñigo Iruinek. Sortu legeztatzeko erabakiak beste auzi politikoetan eragina izan beharko luke, abokatuaren arabera, eta "Alderdien Legea eta salbuespen neurriak behingoz bertan behera" uzteko eskatu du.

Iñigo Iruin Sortu ezker abertzaleko alderdiaren abokatua gustura azaldu da Espainiako Auzitegi Konstituzionalak emandako legeztapenaz, baina azaldu du Sorturen funtzionamenduari buruz-eta epaiaren zehaztapenak zeintzuk izango diren ikusi beharko dela. Konstituzionalak atzo ebazpena atera zuen, orrialde batekoa, eta sententzia hurrengo egunetan jakinaraziko du, epaileek txostena idazten dutenean.

Bi puntu laburreko ohar bat baino ez zuen kaleratu auzitegiak. Batetik, helegitea jarri zuten Sortuko kideei arrazoia eman die, alderdi politikoak sortzeko eskubidea urratu egin zaiela onartuta. Bestetik, Espainiako Auzitegi Goreneko 61. areto bereziak Sortu legez kanpo uzteko hartutako erabakia atzera bota du eta, beraz, "16. oinarri juridikoak aurreikusten dituen terminoetan" Sorturi erregistratzeko aukera onartu behar zaiola dio. "16. oinarri juridikoak aurreikusten dituen terminoak" zein diren jakin behar dela iritzi dio Iruinek.

Epairik ezean, abokatuak esan du oraingoz "balorazio mugatua" egin beharra duela defentsak, baina legeztatzea "oso garrantzitsua" dela nabarmendu du. "Garrantzitsua da ezker abertzalearentzat, baita Euskal Herriarentzat ere".

Haren arabera, Konstituzionalaren erabakiak Espainiako Estatuko ia hamar urteko ilegalizazio aroari bukaera emateko balio beharko luke, eta Auzitegi Nazionalean diren auzi politikoetan eragina izan beharko luke —Batasuna, EHAK eta ANV auzietan—. Halaber, Bateragune auzirako atzoko erabakia garrantzitsua izan daitekeela esan du —defentsak Konstituzionalean babes helegitea jarriko du aurki—; "ezarri dituen oinarriekin, zigorrak kendu beharko lituzke".

Azken batean, abokatuak "Alderdien Legea eta salbuespen neurriak behingoz bertan behera" uzteko eskatu du.

Alberto Ruiz Gallardon Espainiako Justizia ministroaren hitzak txarretsi ditu Iruinek. "Badirudi Sorturekin badaezpadako legez kanporatzetik zaintzako legeztatzera pasatu nahi dutela. Hori ezin da irizpide juridikoetan oinarritu".


Olatz Mitxelenak irabazi du ipuinen Bordari saria, eta Iñigo Legorburuk Satarka olerki lehiaketa

Olatz Mitxelenak eta Iñigo Legorburuk irabazi dute hurrenez hurren Hondarribiko euskarazko Bordari eta Satarka literatur lehiaketak. Mitxelenak Oinordetza ipuinarekin irabazi du eta Legorburuk Latina dakien ezjakina naiz olerkiarekin. Ainara Elizondok lau sari irabazi zituen, bigarren sariak eta hondarribiar enenarenak bi kategorietan.

Larunbat eguerdian egin zen sari banaketa, Kultur Etxean.

Gazteen mailan (B maila), Asier Olaizolak irabazi du ipuinetan, eta Jone Roncalek olerkian. B mailako parte hartzea oso baxua izan da aurten.

Bordari saria

A maila

Lehen saria: Olatz Mitxelena, Oinordetza

Bigarren saria: Ainara Elizondo, Hiru urtaroa.

Hondarribiar onena: Ainara Elizondo.

B maila

Lehen saria: Asier Olaizola, Maddiren koadernoa

Bigarren saria: Hutsik geratu da.

Hondarribiar onena: Asier Olaizola.

Satarka saria

A maila

Lehen saria: Iñigo Legorburu, Latina dakien ezjakina naiz.

Bigarren saria (ez aequo): Ane Garcia, Urtaroen memoriaz, eta Ainara Elizondo, Alaba.

Hondarribiar onena: Ane Garcia eta Ainara Elizondo.

B maila

Lehen saria: Jone Roncal, Atzo bertan.

Bigarren saria: Saioa Ventura, Negarra.

Hondarribiar onena: Jon Aperribay, Nire paradisu partukularrera.


EAJ eta EH Bildurekin hiruko akordioa egitea baztertu du Ahal Duguk

Ahal Dugu Euskadiko Antolaketa idazkariaren esanetan, jeltzaleek denboraldi bat pasa behar dute oposizioan.

Lander Martinez Euskadiko Ahal Duguko Antolaketa idazkariak baztertu egin du EAJrekin eta EH Bildurekin hiruko gobernui akordioa egitea Eusko Legebiltzarrerako hauteskundeen ondoren. Martinezen hitzetan, jeltzaleek "denboraldi bat pasa behar dute oposizioan".

Europa Press albiste agentziari eskainitako elkarrizketan, Hasier Arraiz Sortuko presidenteak hiru alderdi horien arteko itunak bilatzeko egindako adierazpenak izan ditu hizpide Lander Martinezek.

"EAJk denboralditxo bat oposizioan igaro behar duela uste dugu. Euskadin aldaketarako gobernu bat osatzeko unea da eta horretarako erakundeetatik aterarazi behar dira 30 urte baino gehiagoan agintean egon direnak. EAJrekin egindako balizko itunak ez luke baldintza hori beteko", azpimarratu du.

Antolaketa idazkariaren iritziz, oraindik goiz da balizko itunez hitz egiteko. Dena den, alor sozioekonomikoan sozialistekin "gertutasuna" egon daitekeela aitortu du eta ez du baztertu akordioetara heltzea. Halaber, EH Bildurekin ere testuinguru sozioekonomikoan adostasunetara hel daitezkeela onartu du, baina "bakegintza eta normalizazio" alorretan "diferentzia sakonak" dituztela nabarmendu du.

Ahal Duguk Ortuzarri erantzun dio

Andoni Ortuzar EAJren EBBko presidenteak "populismo merkea" izatea egotzi zion Podemosi, eta Pablo Iglesias Donald Trump AEBko presidente izateko hautagai errepublikanoarekin alderatu zuen. Lander Martinezen iritziz, buruzagi jeltzalearen adierazpenak dagoeneko hasi den aurrekanpainaren baitan ulertu behar dira. Ildo horretan, "lehen posturako borrokan" bi alderdi daudela adierazi du.

Martinezen esanetan, Ortuzarren adierazpenek "ez dute zentzurik".

"Nabaria da aurrekanpainan gaudela eta adierazpenen tonua goruntz joango dela, batez ere, Eusko Legebiltzarrerako hauteskundeei begira, ustez, lehen posturako lehian dabiltzan bi alderdien artean", gaineratu du.

Ahal Duguko kidearen esanetan, dagoeneko iraungita daude Ahal Dugu populismoarekin eta programa ezarekin lotzen dituzten diskurtsoak, eta alderdi morea, egunez egun, eta proposamenak eginez eta erakundeetan lan eginda erakusten ari ei da hori.


Nafarroan bizi diren pertsona guztiendako osasun arreta bermatuta dago, beren legezko egoera edozein dela ere

Nafarroako Gobernuak azaldu du osasun-estaldura unibertsala eta doakoa bermatzen diela Foru Erkidegoan bizi diren pertsona guztiei, osasun-txartela eduki edo ez, zenbait migratzaile-kolektibok koronabirusaren sintomak izanez gero nola jokatu behar duten jakiteko duten kezkaren aurrean.

Migrazio eta Justizia Politiken Departamentua, Osasun Sailarekin koordinatuta, informazio hori helarazten ari zaie migratzaileen kolektiboei, eta adierazten zaie Nafarroako Gobernuak ezarritako protokoloari jarraitzeko; hau da, gaixotasunarekin lotutako sintomak daudenean dagokion osasun-zentrora deitzea, edo 112 zenbakira, premiazko arreta behar denean.

Foru Gobernuak ohar baten bidez azaldu duenez, Nafarroako Gobernuko Osasun Departamentuko arreta-telefonoek (112 eta Osasun Kontseilua, 948 290 290) itzulpen-sistemak dituzte, gaztelaniaz edo euskaraz komunikatu ezin duten migratzaileek jatorrizko hizkuntzan egin ahal izan dezaten, bai larrialdietako telefonoetan, bai osasun-zentroetan.

Ildo horretan, Eduardo Santos Migrazio Politiken eta Justiziaren kontseilariak astelehen honetan adierazi duenez, "Estaldura erabatekoa eta doakoa izango da Nafarroan bizi diren pertsona guztientzat, edozein dela ere haien egoera legala edo administratiboa".

Adierazi duenez, "Oso garrantzitsua da hau herritar guztien belarrietara iristea, beste edozein kontsiderazioren gainetik dagoen osasun larrialdiaz ari baikara".


«Udaltzaingoa erasotzearen aurka», EAJ

Udaltzaingoaren kotxe batean agertu diren pintadak salatu ditu Andoni Amonarraiz, EAJko bozeramaileak. Igandean, ‘ACAB’ siglekin margotuta agertu ziren; «polizia mota guztien aurka muturreko kolektiboek erabiltzen dituzten siglak dira, eta ‘polizia guztiak sasikumeak dira’ esan nahi dute», azaldu du.

Gertaera salatzeaz gain, adierazi dute «ulertezina» egiten zaiela, «gaur egun, oraindik ere gure udaltzaingoaren kontrako horrelako ekintzak gertatzea». Era berean, «gertatutakoa argitzeko ikerketa irekitzea» espero dutela azaldu dute, eta «desberdintasunak konpontzeko hitza erabiltzean sinesten» dutela, eta «muturreko ideologien inposizioak onartzen ez» dituztela.

Bukatzeko, «orain eta beti EAJren babesa» izango duela jakinarazi diote Hernaniko udaltzaingoari, «honelako eta bestelako erasoen aurrean».


Gutxienez 240 pertsona hil dira Mediterraneo itsasoan bi ontzi hondoratuta

Onik atera direnen arabera, gomazko ontzietan eta itsaso zakarrarekin eginarazi diete bidaia iheslariei. Libiako kostaldetik itsasoratu dira

Errefuxiatuz beteriko bi ontzi hondoratu dira Mediterraneo itsasoan, Libiako kostatik gertu, eta dozenaka eta dozenaka pertsona ito diren beldur dira erreskate zerbitzuak: 239 pertsona desagertu dira. Europako Batasunak eta Turkiak ituna egin, eta Greziako itsas eta lurreko muga hermetikoki itxi zutenetik, gero eta ugariagoak dira ezbeharrak Mediterraneoan, ia ohikoak bihurtzeraino; IOM Nazioarteko Migrazio Erakundearen arabera, aurten itsasoan hildakoak 4.220 dira oraingoz. Datuak jasotzen direnetik, urterik beltzena da. Halere, adituek ohartarazi dutenez, ez dago itsasoan hildakoen kopuru zehatza jakiterik; datu ofizialek erakusten dutena baino handiagoa litzateke giza hondamendia.

Herenegun goizean atera zen Libiatik txalupa puzgarri bat, eta itsasoratu eta gutxira hondoratu zen. Ehun pertsona baino gehiagok bidaiatzen zuten ontzian. 29 erreskatatu ahal izan dituzte. Gomazko beste txalupa bat atera zen atzo goizean Libiako kostaldetik. Erreskate zerbitzuek uste dute 140 bidaiari ito egin direla. Bi pertsona soilik atera dituzte onik uretatik.

Bizirik atera direnen testigantzak jaso ditu UNHCR Iheslarientzako Nazio Batuen Goi Mandatariak. Iheslarien arabera, trafikatzaileek itsasoratzera behartu zituzten itsasoa zakar egon arren. Tripoli gertutik atera dira bi ontziak.

Carlotta Sami UNHCRko bozeramaileak esan duenez, oso egoera kaskarrean zeuden ontziak. «Emakumeak, horietako asko haurdunak, eta umeak zeuden ontzian. Uretan ordu asko igaro dituzte erreskatatuak izan aurretik».

Libiako zeharkaldia

EBko herrialdeek misio militarrak egin dituzte giza trafikatzaileen aurka, eta errefuxiatuak garraiatzeko erabiltzen dituzten arrantzontziak suntsitu dituzte. Baina begi bistakoa da ekintza militarrak bere horretan antzuak direla. Izan ere, trafikatzaileek gomazko ontzi puzgarriak erabiltzen hasi dira, eta, horrenbestez, iheslarientzat bidaia arriskutsuagoa bihurtu da.

Turkiatik Greziara iristen direnen kopurua nabarmen jaitsi da Bruselak eta Ankarak egin zuten akordioaren ondorioz, baina ibilbide alternatiboak hartu dituzte iheslariek. Libiatik Mediterraneoko zeharkaldi arriskutsua eginda, ia 160.000 pertsona iritsi dira aurten Italiara. Iaz baino gehiago —153.000—, eta 2014ko datuetatik gertu. Urte horretan 170.000 pertsona iritsi ziren Europara Mediterraneotik, inoiz baino gehiago.


Hiriko 24 haur-parke konpontzeko kontratua esleituta


Badatoz hauteskundeak

Aurrez aurre daukagu udazkena eta udaletxeetako agintaldi amaiera. Duela lau urte, Aiaraldean zenbait aldaketa politiko bizi izan genituen, inoiz baino gehiago. Hauteskunde horietan ia guztiok politika egiteko modu berriaren promesarekin guregana etorri ziren. Balantzea egiteko momentua heltzen ari da eta promesa horiek benetakoak ziren edo ez pentsatu beharko dugu.

Nire ustez, aldaketa sakonak eman dira, nahiz eta hain agerikoak ez izan herritarrontzat. Parte-hartzea gero eta gehiago kudeaketaren egunerokotasunean sartzen ari da. Gardentasuna, kodigo etikoa eta gainontzeko neurriak ere gero eta indar handiagoa hartzen ari dira gure udaletxe eta diputazioetan.

Ez daukadana hain argi da ia neurri eta pauso guzti hauek herritarrongan isla duten. Politikagintzatik jasotzen dugun irudia, telebistak eta gainontzeko komunikabideek baldintzatuta dago eta hortik datorkiguna ez da batere ona.

Udaletxeetan dago benetako politika, herritarrok jasotzen ditugun zerbitzu publiko gehienak erakunde lokalek kudeatzen baitituzte, baina tamalez, gure ingurukoek ondo egin arren, badaude oraindik politika “handi” horretan hain “zintzo” jokatzen ez dutenak eta hori, zoritxarrez, politikari guztien irudiaren kontra doa, nahiz eta gugandik hurbilen lan egiten dutenek lan boluntarioa egin.

Bereizketa egin dezagun bi horien artean, gure alkate eta zinegotziak merezi baitute.


Volkswagenen egindako kaleratze bat salatzen ari dira

LAB eta CGT sindikatuek deituta, kaleratze bat salatzeko lanuzteak eta elkarretaratze bat egiten ari dira langileak Volkswagenen.


Aitzol Aramaio zinema zuzendaria hil da

Aitzol Aramaio zinema zuzendaria hil da. Atzo goizean bere etxean hilda aurkitu zuten. Heriotza zerk eragin zion aztertzen ari dira, baina bihotzekoak jota hil dela zabaldu da. 40 urte zituen. Aramaio, Arrasaten bizi izandakoa da, gurasoekin batera Mondragoera etorrita. Almenen ikasi zuen. Haren gurasoek arropa-denda dute Mondragoen: Gili-gili.

Hainbat zinema-lan egindakoa da: Terminal film laburra (2002) edota Txokolate apur bat film luzea (2008), azken hau, Unai Elorriagaren SPrako Tranbia eleberrian oinarritutakoa.

Bideoklipak ere grabatu zituen, besteak beste, Berri Txarrak, PLT edo Mikel Urdangarinekin.


Santa Ixabel egunean Antiora autoan igotzeko baimenak eskatzeko epea ireki dute

Hilabete eta erdi bakarrik falta da Santa Ixabel egunerako eta Zumarragako Udala dagoeneko egun handi hori prestatzen hasi da. Egun horretan Antiora igo nahi dutenek, beti bezala, baimena eskatu behar dute udaletxean. Eskaera egiteko epea ekainaren 17an bukatuko da, 14:00etan.


Aparkatzeko ezinduen guneen erabilera zainduko da

GOIERRI // Datorren astean hasi eta hurrengoetan ere, eragozpen fisikoren bat dutenentzat dauden aparkatzeko tokien erabilera zuzenaren jarraipena egingo dute udaltzainek Ordizian. Horretaz gain, ibilgailu guztien baldintza teknikoen zaintza berezia ere egingo dute bai Ordizian, eta baita Beasainen ere, datorren aste guztian zehar.


Rezola zementu fabrika da Hego Uribeko enpresarik kutsatzaileena

E-PRTR Europako iturri eta isurketa kutsagarrien erregistroak argitaratu du Euskal Herrian gehien kutsatzen duten enpresen zerrenda, 2014ko erregistroan oinarrituta. Zerrenda horrek zementuaren eta energiaren sektoreetan dauden fabrikak biltzen ditu. Tartean, Arrigorriagako Rezola zementu fabrika. Bederatzigarren postuan dago.

Enpresa kutsagarrienak

Euskal Herrian 485 enpresa aztertu dituzte, eta horien artean 275k kutsagarrien muga gainditu dute (Araban 37, Bizkaian 53, Gipuzkoan 49, Nafarroan 115 eta Iparraldean 21). Enpresa kutsatzaileen zerrendaren gorenean Petronor (Zierbena) dago alde handiarekin. Ondoren agertzen dira: Bahia de Bizkaia Electricidad (Zierbena), Edar Galindo (Sestao), Magnesitas Navarras (Zubiri), Zikuñagako Papelera Gipuzcoana (Hernani), Zabalgarbi (Alonsotegi), Añorgako Cementos Rezola (Donostia), Acciona Energia (Zangoza), Cementos Rezola (Arrigorriaga), Artikako zabortegia (Bilbo) eta Lemoako Cementos (Lemoa).

Rezola, kutsadura airera

Rezola zementu fabrikak sortzen duen kutsadura airera bideratzen du. Hauek dira isurtzen dituen osagai kimikoak:

Kobaltoa (CO): 1.240.450,27 (740.450 gainditzen du kobalto maila)

Karbono dioxidoa (CO2): 199.528.590 (99.528.590 gainditzen du karbono dioxido maila)

Nitrogeno oxidoak (NOx): 543.669,54 (443.690 gainditzen du nitrogeno oxidoen maila)


Rivera Madrilen

Altsasun bizi den Carlos Rivera margolariak gaur, 19:30ean, erakusketa mustuko du Madrilen, Orfila galerian. Construcciones izenburua eman dio erakusketari. Oihal gainean kokatutako egur zati margotuekin osatutako koadroak dira Riverak ikusgai jarriko dituenak. Hiru dimentsioetako eraikuntza horiek Madril aldirietan bukatu gabe dauden eraikinetan dute sorburua.


Leioako Altzoan haur eskola ezagutzeko aukera emango dute larunbatean

Larunbat honetan, azaroak 16, Altzoan haur eskola ezagutzeko aukera izango dute aita-amek. 11:30etik aurrera ate irekien jardunaldia izango da, tokiko iturriek jakinarazi duenez. Aipatu zentroa Leioako Iparraguirre kaleko 76. zenbakian dago, Txomin Aresti ikastetxearen parean altxatutako eraikinean, zehazki beheko solairuan. 68 toki ditu, 0 eta 2 urteko ume leioaztarrentzat. Espainiako Gobernuak 2010ean emandako laguntzetatik, 2,6 miloi euro baino gehiago (2.636.372 euro) jaso zituen Leioako Udalak, musika eskola handitu eta haur eskola berria egiteko. Informazio gehiago 946 072 599 telefonoan edota altzoan.leioa[abildua]haurreskolak.net helbide elektronikoan. Argazkian, hainbat ume haur eskolan / © Leioako Udala.


'La tabernera del puerto' zarzuelak jaso du teloia

Aurtengo lehen emanaldi honetan Amaia Antzokia goraino bete da. Obra hasi aurretik gainera, Izaskun Murgia Elkarte Lirikoak Fagorreko langileei elkartasuna adierazi nahi izan die txalo artean. Horren ostean Pablo Sorozabalen musika eta arrasatear askoren lanak batu ditu txalo guztiak.

ARGAZKI GALERIA

Hirugarren aldiz estreinatzen zen La tabernera del puerto Arrasaten, eta halere, ikusmira erabatekoa izan da, itsas usaia zeukan Amaia antzokiko oholtzak. Oihala jaso bezain laster, Arrasate Musikaleko orkestraren akordeekin batera jendea Cantabreda herrian murgildu da. Tere Gonzalez, Izaskun Murgia Elkarte Lirikoko zuzendariak argitu digun moduan, "oso zarzuela osoa da", eta ez zaio arrazoirik falta. Bi ordu pasatxotan jendeak barre, hunkitu eta ongi pasatzeko uneak izan ditu.

Amodioa, kontrabandoa, mespretxua... Obra honek bizitzaren sentipen gazi-gozo guztiak batzen ditu. Marola, Leandro eta Juan de Egiaren arteko auziak barreak ez ezik malkoak ere eragin ditu.

Harreman erakundearen aldeko zozketa

Zarzuela tradizio bilakatu bada, Harreman erakundearen urteroko zozketarekin gauza bera gertatu da. Aurten 400 euro baino gehiago batu dituzte, eta Gurutze Mujikaren margolariaren lana Kontxi Bediari tokatu zaio, "aurten zarzuelaz gozatzeaz sari bat eroango dut etxera, baina ez pentsa, nik urtero erosten ditut zozketako txartelak!" aipatu digu irabazleak.

Lehen emanaldia joan ez direnek aukera gehiago izango dituzte, Izaskun Murgia Elkarte Lirikoak beste hiru saio eskainiko ditu-eta. Hurrengoa bihar izango da 19:30, eta gainontzeko bihar datorren egubakoitz eta zapatuan, hurrenez hurren 20:00 eta 19:30etan. Gogoan izan emanaldi hauetarako geratzen diren sarrerak http://www.arrasate-mondragon.org/ webgunean eros daitezkeela.


Bost domina Aloña Mendiko karatekentzat

Bost domina Aloña Mendiko karatekentzat alebin, infantil eta kadete mailako Gipuzkoako txapelketan

Gipuzkoako alebin, infantil eta kadete mailako txapelketa jokatu zen atzo goizean, Lezoko polikiroldegian. Aloña Mendiko karatekak, beste astebetez sasoiko jarraitzen dutela argi utzi zuten. Guztira bost domina eskuratu baitzituzten. Urrezko bi, zilarrezko bat eta brontzezko bi domina, guztiak kumite modalidadeetan.

Urrezko dominak, Naia Rodriguez eta Imanol Astudillok lortu zituzten. Rodriguezek, kadete emakumezkoen +54kg. kategorian eta Astudillok berriz, -40 kg. infantil mailan. Zilarrezkoa Joakim Egañak irabazi zuen infantil +60 kg. kategorian. Eta brontzezkoak berriz, Julen Fernandez eta Mikel Unzurrunzagarentzat izan ziren. Biek ere infantil -40 kg. mailan lortu zituzten dominak.


Ilusioa nagusi Haur Dantzarien egunean

Urduritasuna alde batera utzita, Oñati, Soraluze, Arrasate eta Aretxabaletako 200 bat haur dantzarik, erakustaldi polita eta hunkigarria eskaini zuten Herriko Plazan domekan.

Euriaren mehatxuari aurre eginez, kolorez jantzi zen domekan Aretxabaleta. 200 haur dantzari pasatxok ikustaldi polita eskaini zuen guraso, lagun eta senitartekoen aurrean. Urduritasunak alde batera utzita, Leizarra taldekoak irrikaz zeuden plazara noiz irten. "Asko entseatu dugu eta. Oso ondo pasatzen dugu eta gainera lagunak egiten ditugu".

Loramendi Dantza Taldearen erreleboa Leizarra musika eskolak hartu du aurten. Mariatxen Urkia, Leizarra taldeko kideak pozik azaldu da Haur Dantzarien Egunak izandako harrerarekin: "Gogor egin dugu lan ekitaldi hau berreskuratzeko eta aurrera ateratzeko. Gurasoen parte hartzea handia izan da eta benetan, pozik gaude izandako harrerarekin".

Datozen hitzorduak

Jarraian dituzue dantzari gaztetxoak batuko dituzten hitzorduen berri: Soraluzen, ekainaren 6an, Arrasaten, ekainaren 20an, eta Oñatin, irailaren 19an.


Nerea Txapartegi: “Balioan jarri nahi dugu kultur etxeen sarea”

Nerea Txapartegi eta Jon Aizpurua, hiriko kultur etxeetako arduradunekin batera. (Argazkia: E. Zabala)

Kultur etxeek hiriko kultur mugimenduan duten garrantziaz ohartarazi nahi du Donostia Kulturak. Hala, Nerea Txapartegi udaleko Kultura arduraduna eta Jon Aizpurua Kultur ekintzetako arduraduna Okendo kultur etxean izan dira gaur eguerdian, zortzi kultur etxeetako zuzendariekin batera, ikasturte berriaren inguruan. Bide batez, IRUTXULOKO HITZArekin bildu dira Txapartegi eta Aizpurua euren mezua zabaltzeko. “Balioan jarri nahi dugu kultur etxeen sarea. Zortzi auzotan ditugu kultur etxeak eta bertan kultura sortzeko guneak dira. Herritarrek euren egitasmoak gauzatzeko guneak dira”, aldarrikatu du Txapartegik.

Ikasturte berriari irteera eman diote kultur etxeek eta, hala, 2013-2014rako 200 ikastaro antolatu dituzte. Pozik agertu dira bai Txapartegi eta bai Aizpurua, sare sozialen bidez ikastaroen eskaintza goraipatua izan dela baitiote. “Mezu asko jaso ditugu ikastaroen eskaintza oso zabala izan dela eskertuz”, aipatu du Aizpuruak. Horretaz gain, kultur etxeetako zerbitzu ezagunenak liburutegiak diren arren, bestelako eskaintzak ere badituztela azpimarratu dute: Haur Txokoa, Gaztelekua, 55 urtetik gorakoentzako ibilaldiak… gainera, auzo bakoitzean bertako elkarteekin elkarlan ugari aurrera ateratzen dituztela gogorarazi dute, eta horien bidez eskaintza zabalagoa dela: Ikasketa gelak, KZ guneak… edonola, argi dago kultur etxeen ezagupenaren berri dutela herritarrek, 2012an 1’3 milioi erabiltzaile igaro baitziren haietatik, eta ixtear dagoen urteak dagoeneko zifra hori harrapatu du.


Nortasunari eutsiz, Avenidaren kontra

Erregina Kopan kanporatu zuen taldearen kontra jokatu du asteburuan Lointek Gernika Bizkaiak ( 74-46 galdu zuen finalaurrekoan). Atzo arratsaldean saskibaloi ikuskizunak gozatzeko gogoz zeuden zaleek Maloste bete egin zuten. Dia Ligako bi talde indartsuenetarikoak aritu ziren zein baino zein gehiago, eta bi taldeetako jokalariek ez zuten hutsik egin.

Gainera, Emakumeen Nazioarteko Egunaren harira, emakumeenganako indarkeriaren kontrako mezua zabaldu zuten, bi taldeen talde argazkia aterata. Horrela hasi zuten arratsaldea.

72-88 galdu zuen etxeko taldeak. Baina, ligako faboritoetako bati aurre egiten badakiela erakutsi zuen, beste behin. Izaera lehiakorra erakutsi zuten etxeko jokalariek.

Argazkia: Gernika KESB.

Lehen laurdena puntu bat aurretik amaitu zuten (21-20). Williamsek Malosteko lehen minutuak jokatu zituen, eta etxekoen aurrean ere bere maila eman zuen. Bigarren laurdenean, Avenidako Loyd izan zen protagonista nagusia. Bere hirukoekin eta bere talentua agerian utzi zuen. Erakustaldia eman, eta markagailua irauli zuen: 25-31. Mario Lopez Lointeken entrenatzaileak hutsartea eskatu zuen. Hala ere, Loyd-ek 6,75 metrotatik egindako jaurtiketagaz erantzun zion. 25-34ko markagailuagaz, momentu latza izan zen etxeko taldearentzat. Ez zegoen inprobisazioarako tarterik; prestatutako jokaldien beharra zuten, eta Nacikaitek ondo erantzun zuen, 5-0ko partzialagaz. Miguel Angel Ortega Avenidaren entrenatzaileak hutsartea eskatu zuen. Jarraian, Salamancako taldeak puntuak pilatzen jarraitu zuen. Williamsek partiduan sartu zuen etxeko taldea, eta 38-47ko emaitzagaz amaitu zuten lehen zatia.

Partidu ikusgarria izan zen; talentu, kalitate, erritmo eta emozio handikoa. Bigarren zatiaren hasiera, partidua irekita zegoen. Williamsek itxaropenerako aukera zabaldu zuen, markagailuko aldea murriztuta: 40-47. Baina, garaipena bermatu guran, aurkariek beste pauso bat eman zuten. Lointekekoak nahi eta ezinean egon ziren, barruko jokoa faltan.

14 puntuko aldeari (40-54) buelta ematea ez zen lan erreza. Gainera, Avenidakoek lehiakor jarraitu zuten, aurkari gogorra direla erakutsiz. 5-17ko partziala erabakigarria izan zen. Mazionytek oxigeno apur bat eman zion taldeari; esperantza Malosteko zaleei. 53-68-ra hurbildu ziren. Etxeko taldeak lan ona egin zuen, eta bizirik heldu zen azken laurdenera.

Argumentuekin, ausart eta nortasunari eutsiz aurre egin zion azken txanpari etxeko taldeak, eta zaleek neurri berean erantzun zuten. Esatearko, Mazionytek bere denboraldiko partidu onena egin zuen, eta Williamsek Avenidakoak alerta egoera egotea eragin zuen. Alabaina, aurkariek bere abantailari eusten asmatu zuten.

Partidu amaieran, Lopezek adierazi zuen borrokatu arren, garaipena lortzea ezinezkoa izan zela: “Borrokatzea gure taldearen nortasunaren parte da. Aldea murriztea lortu dugu, baina, edozein baloi galtze, erasoko errebote zein defentsako hutsegite eginez gero, eurek ondo aprobetxatzen dute beti”. Taldeak emandako irudiagaz pozik dagoela gaineratu zuen.

Hirugarren postuan, sendo. Emakumezkoen Ligako 2018-2019 denboraldia amaitzeko lau jardunaldi geratzen dira, eta Gernika-Lumoko taldeak hirugarren postuan jarraitzen du. 38 puntu ditu; bost puntura ditu Avenida eta Girona, eta Cadi La Seu da laugarrena, 37 puntugaz.

Lointek Gernika Bizkaiak Leonen lehiatuko du hurrengo jardunaldia, Embutidos Pajariel Bembibre PDren kontra, zapatu arratsaldean.


Azken ostiralean bereziki gaixo dauden presoak gogoan

Atzo eguerdian iritsi zen berria: Parisek ez du onartu Ibon Fernandez Iradi gaixotasun larria duen euskal presoari espetxe zigorra etetea. Horren inguruan eta beste hainbat kontuez aritu gara Naike Diez, Gipuzkoako Etxerateko koordinatzailearekin.


Indiako dantza-antzerkia igandean Itzubaltzeta Gaztetxean

Lan ta lan ari gara gaztetxe berrian, egurra eta egurra ateratzen, dana txukuntzen lehen bait lehen has gaitezen gure proiektuak aurrera ateratzen. Dagoeneko beheko solairua garbitu dogu eta igande hontarako antzerki mundiala antolatu dugu. "Danza-teatro Kathakali de la india", Antzerkiola Imaginarioaren eskutik eta Itzubaltzeta Gaztetxe berrian.

Kalamandalam Hari Dasam eta Ander Lipusek, Domeka hontan arratsaldeko zortziretan kristona aurkestuko digute. Euskal Herri osoan ez da inoiz halakorik antzeztu. Indiako errepresentazio mitologiko bat izango da.

Informazio gehiago:

e-posta: erromokogaztetxea@euskalerria.org


Putreek bizirik zegoen animalia bati eraso egin nahi izan diote Gabirian

Putreak Gabirian, bizilagun batek uxatu zituen momentuan

Atzo eguerdian, hogeitik gora putre Gabiriako zelai batera jaitsi ziren, duela bizpahiru egun jaiotako moxalari eraso egin asmoz. Moxala bere amarekin eta beste hainbat behorrekin aurkitzen zen, baina putreak gerturatu orduko, hauek alde egin zuten, moxala bakarrik utziz. Bizilagun batek uxatu zituen putreak, eta moxal ikaratua bere amarengana itzuli zuten.


Kendrick Lamar, The Killers, Pet Shop Boys eta Bad Bunny, Bilbao BBK Liven

Bilboko jaialdiak 2020ko uztailean Kobetan izango diren taldeen lehen izenak iragarri ditu.

Bilbao BBK Live jaialdiak uztailaren 9tik 11ra Kobetan egongo diren taldeen lehen iragarpena egin du, eta artista eta talde hauek kontzertua eskainiko dutela jakinarazi du: Acid Arab, Bad Bunny, Califato 3/4, Caribou, Cariño, Chai, Chico Blanco, Dora, El Columpio Asesino, Erik Urano, Four Tet, Hinds, Ionnalee | Iamamiwhoami, Kaydy Cain Presenta Salsa Dura, Kelly Lee Owens, Kendrick Lamar, León Benavente, Omago, Pet Shop Boys, Slowthai, Supergrass, The Killers, The Murder Capital, The Rapture, Tinariwen, Tommy Cash, Whitney, Yana Zafiro e Yves Tumor.

Kenrick Lamar raparen historiako izen nagusietakoa da, eta Pulitzer eta Oscar sari bana ditu; The Killers Bilbao BBK Liven izango da berriz, 2017an ere jo eta gero, disko berria dakarrela; Pet Shop Boysek bere historiako kantu arrakastatsu andana bat taularatuko ditu ("greatest hits" biran etorriko dira); eta, azkenik, Bad Bunny ere arituko da Bilboko jaialdiaren hamabosgarren edizioan.

Halaber, Caribouren dream pop ere egongo da entzungarri, baita Four Teten elektronika, ionnalee | iamamiwhoami suediarra, Acid Araben arabiar sustraiko beatak eta Kelly Lee Owens galestarraren elektronika leuna.

Gainera, Supergrass eta The Rapture berriz elkartuta etorriko dira, eta El Columpio Asesino eta Omago euskal herritarrek ere joko dute Kobetan. Horiez gain, León Benavente, Cariño, Yves Tumor, The Murder Capital, Whitney, Tinariwen, Chai, Hinds, Califato 3/4, Dora eta Yana Zafiro ere iragarri dituzte.

Hiru egunetarako abonuak salgai daude, 148,50 euroan.


Milaka lagun elkartu dira Donostian "ehizatzeko eskubidearen" alde

Antolatzaileen esanetan, 15.000 herritar inguru bildu dira Gipuzkoako Ehiza Federazioak antolatutako manifestazioan. 17:00etan, ehizaren aurkako protesta egingo du Askekintzak.

"Ehizarako eskubidea" aldarrikatu dute milaka lagunek Donostian. Antiguako tuneletik irten da mobilizazioa, eta Gipuzkoako Foru Aldundiaren aurrean amaitu dute martxa. Bai, bai, bai, Euskadin ehiza bai oihukatu dute, besteak beste. Ehizan "lasai eta libre" ibili nahi dutela argudiatu dute, eta "errespetua" eskatu diete aurkakoei.

Antolatzaileen esanetan, 15.000 lagun inguru irten dira kalera gaurko protestan. Gipuzkoako Ehiza Federazioak antolatu du manifestazioa, eta bat egin dute Bizkaiko eta Arabako ehiztariek ere. Amaierako ekitaldian, Joxe Angel Zaldua Gipuzkoako federazioko presidenteak "errespetua" eskatu die politikariei: "Ehiza arautu behar denean, konta dezatela gurekin".

Ehizaren aurkako martxa, arratsaldean Aurten ere, ehiztarien manifestazioari erantzunez, protesta egingo du arratsaldean Askekintza Donostialdeko talde antiespezistak. "Animaliek ez sufritzeko eta bizirik irauteko duten interesa zaletasun bat baino garrantzitsuagoa da", argudiatu dute deialdian. 17:00etan elkartuko dira, Bulebarrean.


Garagartza plazan egingo da bihar San Pedro bezperako erromeria

Zazpigarren urtez antolatu dute elkarlanean Ordiziako Udaleko Euskara sailak eta Hitzaro Euskara Elkarteak San Pedro bezperako erromeria. Bihar arratsalde-iluntze partean izango da euskal giroko festa horren ospakizuna Garagartza plazan.

Seigarren patata-tortilla lehiaketarekin hasiko da eguneko festa. Bi maila bereiziko dituzte lehiaketan: batetik, norbanakoek aurkeztutako tortillarik onena aukeratuko da, eta bestetik, herriko elkarte eta tabernek aurkeztutako tortillarik onena. Tortillak 17:45erako eramatea komeni da, eta 18:00ak aldera hasiko dira epaimahaikideak lanean.

Dantzaldia eta sua

Lehiaketara aurkeztutako tortillekin pintxoak salduko dituzte antolatzaileek, eta sagardo upela ere jarriko dute. 19:00etan hasiko da dantza giroko erromeria, eta festari bukaera emateko sua piztuko dute, 22:00ak aldera.


Alde Zaharra oinezkoentzat jartzeko bigarren faseko obrak egiteko iragarkia kaleratu dute

Gipuzkoako Aldizkari Ofizialeko atzoko alean argitaratu zuten Alde Zaharra oinezkoentzat jartzeko 2 faseko exekuzio proiektua gauzatzeko obrak kontratatzeko iragarkia. Interesa dutenek dokumentazioa nahiz informazio osoa HAZen eskura dezakete. Proposamenak gaurtik hasi eta 20 asteguneko epean aurkez daitezke, azken eguneko 14:00ak arte, hain zuzen ere. Esleipendunek gehienez ere 22 aste izango dituzte lanak egiteko.


Orgasmo

Beti-betiko lagun batekin bazkaldu nuen lehengoan eta garai hartako kontuak gogoratzen aritu ginen. Garai hura zen kotxearen atzealdean ligearen gainean zabaldu ginela kontatzen geniona elkarri, baina ez retrobisorearekin egundoko burukoa hartu genuenik; atseginez jan geniola esaten genuena, baina ez mingain puntatik iletxoak kendu ezinik ibili ginenik; maitaleak belarrira zer xuxurlatu zigun aitortzen geniona batak besteari, baina ez hura hasperenka hasi zenean barregura sartu zitzaigunik... Garai hura, badakizue. Bada, lehengoan kontatu zidan, bikotearekin hasi eta urtebetera eduki zuela lehen orgasmoa, gertatu egin zitzaiola, eta bien bitarteko hilabeteak sexuarena fartsa bat zela pentsatuz eman zituela. Hau al zen dena? Sinetsita ei zegoen ingurukoak ere desengainatuta zeudela, baina inork ez zuela ezer esaten, badaezpada, Olentzeroren identitatea deskubritu eta berehala ezer esan ez genuenean lez. Eta, bai, barre galantak egin genituen, klimaxa deskribatzeko «gertatu» baino aditz egokiago baten bila jardun... Baina zerbitzaria albotik pasatzen zenean ahotsa apaldu egiten genuen, ez dakit uneren batzuetan «orgasmo» esan orduko disimuluan atzera begiratu ez ote genuen ere. Hementxe bizi baikara, orgasmo bat zer den inoiz entzun ez duten 8 urteko umeetatik, orgasmo bat inoiz izendatu ez duten 80 urteko adinduetarako jendartean.


Bertako basoak berreskuratzen jarraitzen dute Otxandion, 1.400 zuhaitz landare berri landatuta

Gomilaz eta Gordobil auzoen arteko hektarea bitan, zuhaitz autoktonoen 1.400 landare berri daude. Aurretik han zeuden haritz amerikarrak kenduta, Anbientalia 21-ek landaketa berria amaitu berri du bertako basoak berreskuratzeko garatzen ari den proiektuaren barruan. Otxandioko Udalaren eta Eusko Jaurlaritzaren languntza dute egitasmoa aurrera eramateko.

Landareak aukeratzerako orduan, ingurua garbitzen zebiltzala aurkitutako bitxikeria bat kontuan hartu dute. Sasoi batean erletegiak babesteko funtzioa zuen harrizko horma bat aurkitu dute. Horrela, etorkizunean eremua erletegi moduan berreskuratzeko aukerari atea zabalduta, erleentzant "aproposak" diren zuhaitz landareak ipini dituzte, Sergio Gallego Anbientalia 21-eko kideak kontatu duenez. Basoko makatzak, basoko sagarrak, gerizondoak, elorri zuria, basarana eta hainbat txilar espezie landatu dituzte, besteak beste.

"Han zelako erletegi mota zegoen ikertzen gabiltza. Errekurtso naturalak zelan erabiltzen zituzten jakin gura dugu. Beharbada erabilera bat eman ahal zaio etorkizunean. Bioaniztasuna eta historia lotzeko modua da", azaldu du Sergio Gallegok.

Anfibioen urmaelak

Landaketa eremutik ez oso urrun, Presazelain, hainbat urmael egin zituzten orain urte bi, anfibioen ugalketa errazteko, eta emaitza onak ematen ari da. Bertako anfibio espezieen kopurua hazten ari da urterik urtera. Apo, igel eta uhandre espezie bina zenbatu dute hara egindako bisitetariko batean. Baso igela eta uhandre palmatua dira espezietariko batzuk.

Etorkizunean, mota horretako urmael gehiago egiteko asmoa dutela azaldu du Gallegok.


Andoni Moñux bergararra Holanda eta Suitzako orkestrekin arituko da Europako hainbat hiriburutan

Andoni Moñux gazteak Holanda eta Suitzako orkestrekin bira egingo du Europako hainbat hiriburutatik abuztuan. Tuba jotzeaz gainera, abestea du gustuko, eta kantuen bertsioak bere Youtubeko kanalera igotzen ditu. Hona hemen The Beatles taldearen Oh! Darling kantaren bertsioa:


Jasogailu hidraulikoa jarri dute Araneko kiroldegiko igerilekuan

Dibertsitate funtzionala duten pertsonei Araneko kiroldegiko igirilekua erabiltzeko erraztasunak eman asmoz, jasogailu hidraulikoa jarri berri dute. Irune Ormaetxea kirol zinegotziak azaldutakoaren arabera, “Bermeoko Udalaren helburu garrantzitsu bat da, irisgarritasuna bermatzea eta pertsona guztiei kirola egiteko aukerak eskaintzea”.

Igeriluan jarri duten jasogailu hidraulikoa

Irailaren 1etik 17ra Araneko kiroldegia itxita egon zen. Azaldu dutenez, tarte hori aprobetxatu dute hobekuntzak egiteko. Esaterako, kiroldegiko teilatuaren konponketa proiektuaren bigarren faseko lanak egin dituzte. Txapazko gunearen gainean dagokion egitura jarri dute. Orain, Ormaetxeak azaldu duenez, estaltzea baino ez dute falta. Lan horiek irailaren amaierarako amaituta egotea aurreikusten dute. Horiekin amaituta, kiroldegian itoginekin zegoen arazoa amaitutzat emango dela azaldu dute: “Teilatua konponduta bi helburu lortuko dira; alde batetik, beroa eta kondentsazioa murriztuko dira; eta, bestetik, itoginekin amaitzea. Hala, eraikinaren egoera hobetuko da, erabiltzaileei zerbitzu hobeagoa eskainiz”.

Bestalde, legionelaren aurkako tratamendua ere egin dute, ur beroaren eta hotzaren zirkuituetan. Gainera, intsektuen, arratoien eta mikrobioen aurkako DDD tratamendua ere ezarri dute. Ildo berean, igerilekua hustu, zirkuitu guztiak garbitu eta egoera okerrean zeuden baldosak aldatu dituzte. Horrez gain, ur beroaren metagailuak aldatu dirtuztela jakinarazi dute; metagailu bakoitza, 3.000 litrokoa dela zehaztuta. Horien bitartez, “behin behinean duten ur eskari handiari arazo barik erantzutea” espero dute.

Era berean, garbiketa orokorra eta sakona egin dute makineria mekanikoekin eta konponketa txikiak egin dituzteigerilekuan bertan, makina gelan, kiroldegiko kanpoko aldean eta aldageletan. Lan horiek guztiak egin ahal izateko, kiroldegia itxita egotea “ezinbestekoa” zela esan du Ormaetxeak.


Des-kontrol, Bongo Botrako, Esne Beltza eta 3Gabe2 taldeek joko dute Gazte Asanbladaren urteurreneko festan

Azaroaren 12an ospatu dute gazteek urteurrena

Oraindik bi hilabete baino gehiago gelditzen badira ere, herriko gazteak burubelarri dabiltza Gazte Asanbladaren XX. urteurreneko festa haundia prestatzen. Eguna zehaztu dute: azaroaren 12an izanen da. Baina ez hori bakarrik, egitarauaren berri ematen ere hasi dira.

Xehetasun guztiak aurrerago emanen ditugu, baina jakin, egun osoko festa izanen dela: 20 urte iruditan argazki erakusketa, 20. urteurreneko graffitia eta argazkia, herri bazkaria, elektrotxaranga, ekitaldi nagusia eta gauean kontzertuak. Punta-puntako taldeak gonbidatu dituzte Gazte Asanbladako kideek: Des-kontrol, Bongo Botrako, Esne Beltza eta 3gabe2 taldeek joko baitute frontoian. DJ Bull, berriz, Gaztetxean ariko da.

1991n hasitako bidea merezi bezala ospatzeko egitarau ederra.


Kexaako santutegiko kanpaiak lapurtu dituzte

Ostegun gauean lapurtu zituzten, poliziaren arabera.

Kexaako santutegiko kanpaiak lapurtu dituztela jakinarazi du Ertzaintzak. Apirilaren 18tik (osteguna) 19ra bitarteko gauean jazo zen lapurreta. Gertatutakoa ikertzen ari da polizia.


Lomce Legearen kontrako larunbateko manifestaziora deitu du EHEk

Euskal Herrian Euskaraz (EHE) herri mugimenduko eragileak ekimena egin du gaur Iruñeko Printzearen Harresi haur eskola zaharrean, heldu den larunbatean (urriak 12) hezkuntza eragileek deituta Bilbon egingo den mobilizaziora deitzeko. Gogoratu duenez, bi urte pasa dira Udalak Arrosadiako Printzearen Harresi haur eskola itxi eta eraikin berria zabaldu zuenetik. "Haur eskola berria eredu erdaldunaren baitan dago. Berdina gertatzen da Iruñean dauden beste hamar haur eskolatan. Orotara 13 daude. Txantrean kokatzen diren bi, euskaraz. Beste auzoetan zehar barreiatutako guztiak, erdaraz, gazteleraz zein ingelesez", salatu du EHEk. “Guk, eskola euskalduna!” dinamikaren baitan kokatutako ekimen horrekin ikasleak euskaldunduko dituen eta euskal curriculumaren baitan heziko dituen eskola euskalduna eraikitzearen beharra azpimarratu nahi izan du eragile euskaltzaleak. Baita "LOMCEri ez!, Euskal Herrian gure hezkuntza eraiki!" lelopean egingo den nazio manifestaziora deitu ere. Argazkian, EHEk gaur Iruñean egindako protesta / © EHE.

"Honekin batera, Peillon eta Wert ministroen hezkuntza erreformek herri euskaldunari egiten dioten erasoa salatu, ikasleen euskalduntzea bermatzen ez duten eta Wertek berak begi onez ikusten dituen egungo ereduen porrota azalerazi eta Bilboko mobilizaziora joateko deia uztartu nahi ditugu eragile euskaltzaletik. Izan ere, euskaraz bizitzeko dugun eskubidea bermatzeko ezinbestekoak dira euskal herritar guztiok euskara ezagutzea eta bertako hizkuntzari lehentasuna emango dioten hizkuntza politika burujabeak aplikatzea", adierazi du Euskal Herrian Euskarazek.


'Euskal zinemaren marka bada edo badabil behintzat'

Oscar gauaren biharamonean, Aundiya filmaren posprodukzioko azken txanpa nola doan kontatu digute.

"Euskarazko zinema bada edo, behintzat, badabil". Hala esan digu Aitor Arregi Aundiya filmeko zuzendariak 'Faktoria'n hemen egiten ari den zinemagintzaren kalitateak kanpoan duen estimazioaz galdetutakoan.

Oscarren biharamunean, euskaraz inoiz egin den produkzio handienari buruzkoak jakin nahi izan ditugu bere bi zuzendarien ahotan. Jon Garaño eta Aitor Arregi Altzoko handiari buruzko euren filmaren posprodukzioaren azken txanpan ari dira oraintxe, "karril diferente asko" martxan dituztela. Aran bailaran grabatu dituzte elurretan filmatu behar zituen azken eszkenak eta soinua, soinu banda eta efektu bereziak lantzen ari dira orain, besteak beste. Baita azken izenburua erabakitzeko eztabaidetan ere, "oraindik segurua dena da zalantzan dagoela Aundiya izenburua bera".

Udaberriaren amaierako nahi lukete bukatu filma. Ekoizleak ateak jotzen hasiak daude zine jaialdi haundi batean aurkeztu ahal izateko baina ikusteke dago zen lekutan eta noiz izango den. Aitortu dute, Loreak-ek iaz Oscarretarako lehian egin zuen bidea oso inportantea izan zela. "Oscarretarako bideak asko lagundu digu Aundiya-rako", azpimarratu du Jon Garañok.

Euskal Herrian azken aldian egin den zienamaldiak, nolanahi ere, maila haundia duela perretsi dute. Aurten inoizko grabazio kopuru haundiena izaten ari dela gogorarazi dute eta "sektorea indartsu" dagoela. Alde horretatik, azpimarratu dute zaindu beharra dagoela sektorea "herri bat saltzeko marka" delako euskal zinemagintza.


(Bideoa) Joseba Usabiaga aktorea: “Garrantzitsuena da ‘Handia’ Zinemalditik indartuta ateratzea”

Tolosaldeko Atariak Joseba Usabiaga aktoreari egin dio elkarrizketa, Handia filmeko protagonistetako bat baita. Pelikula Donostia Zinemaldiko lehiaketa ofizialean aurkeztu dute, eta harrera ona izan du.


Gabonetako tenis eta padel txapelketak abiatuko dituzte bihar Barrikan

Gabonetarako tenis eta padel txapelketak antolatu ditu aurten ere Barrikako Abaroa kirol taldeak. Biak ala biak abenduaren 18tik 31ra bitartean izango dira. Tenisari dagokionez, federatutakoen kategoriako partiden egutegia izena eman dutenen arabera prestatuko dute. Federatuta ez dauden jokalariak, berriz, ondokoetan banatuko dituzte: haurrak, kimuak eta benjaminak. Modalitateak hiru izango dira: gizonezkoak, emakumezkoak eta mistoa. Kontsolazio norgehiagokak jokatuko dira kategoria guztietan. Bestalde, padel txapelketa, izena eman duten bikoen arabera antolatuko dute, gizonezkoen eta emakumezkoen mailan; eta ligaxka eran jokatuko dute, denek denen aurka. Multzo bakoitzeko bikoterik onenek egingo dute aurrera eta azken fasea jokatuko dute. Super tie-break-ak izango dira (10 puntu), batutako puntu guztiak zenbatuko direlarik. Azken fasea, finalerdietatik aurrerakoa, hiru set-etik onenera jokatuko da, azkena super tie-break-arekin. Argazkian, padel partidak Barrikan / © Barrikako Udala.

Tenis partidak 10:00etatik 20:00etara izango dira. Padelean, berriz, gizonezkoek bihar jokatuko dute ligaxka eta emakumezkoek etzi, igandearekin, 14:00etatik 20:00etara. Finalak abenduaren 31n izango dira.